Beñat Lizasok eta Jokin Urangak Txapelketa Nagusiko final laurdenetako saio berean kantatuko dute

Lizasok eta Urangak urriaren 19an Legazpin izango dute final laurdenetako kanporaketa. Irailaren 29an, igandea, Villabonan (Gipuzkoa) hasi eta abenduaren 15ean, igandea, Barakaldoko BECen (Bizkaia) bukatuko da 16. Bertsolari Txapelketa Nagusia.

Irailaren 29an, igandea, Villabona-Amasan (Gipuzkoa) hasi eta abenduaren 15ean, igandea, Barakaldoko BECen (Bizkaia) bukatuko da 16. Bertsolari Txapelketa Nagusia. 43 bertsolarik hartuko dute parte eta horietatik bi azpeitiarrak izango dira: Beñat Lizaso eta Jokin Uranga. Gipuzkoako Txapelketan lortu zuten biek Txapelketa Nagusiko txartela.

Lizasok eta Urangak final laurdenetako saio berean abestu beharko dute urriaren 19an. Legazpiko Urbeltz pilotalekuan izango da kanporaketa, eta bi azpeitiarrez gain, Oihana Bartra, Ainhoa Agirreazaldegi, Igor Elortza eta Iñigo Mantzisidor Mantxi izango dira oholtzan.

Guztira sei final laurden jokatuko dira, eta saio bakoitzeko irabazlea zuzenean pasatuko da finalerdietara. Sei irabazleez gain, puntu gehien lortzen dituzten beste hamabi bertsolarik osatuko dute hurrengo faseko taldea.

Duela lau urteko finalistek ez dituzte kanporaketak jokatuko eta finalerdietan hasiko dira lehian, aurreko fasetik sailkatzen diren 18 bertsolariekin batera. Maialen Lujanbio, 2009ko irabazlea, zuzenean pasatuko da aurtengo finalera, eta Andoni Egañak duela lau urteko finalean iragarri zuen ez zuela hurrengo Txapelketa Nagusian parte hartuko.

Saioetarako sarrerak

Internet bidez Bertsosarrerak.eu webgunean eskuratu daitezke saio guztietarako sarrerak. Oraingoz, ordea, txapelketa osorako bonoa eta kanporaketetarako sarrerak eros daitezke. Urriaren 14an jarriko dituzte salgai finalaurrekoetarako sarrerak.

43 parte-hartzaileen izen-abizenak

Agin Rezola, Ainhoa Agirreazaldegi, Aitor Mendiluze, Aitor Sarriegi, Alaia Martin, Amaia Agirre, Amets Arzallus, Arkaitz Estiballes, Beñat Gaztelumendi, Beñat Lizaso, Beñat Ugartetxea, Eneko Fernandez, Eneritz Zabaleta, Erika Lagoma, Etxahun Lekue, Felix Zubia, Fredi Paia, Iban Urdangarin, Igor Elortza,Iker Zubeldia, Iñigo Mantzizidor Mantxi, Iñaki Apalategi, Iñaki Zelaia, Iratxe Ibarra, Jexux Mari Irazu, Jokin Uranga, Jon Maia, Jon Martin, Jone Uria, Julio Soto, Maddi Sarasua, Maialen Lujanbio, Manex Agirre, Miren Amuriza, Nerea Elustondo, Odei Barroso, Oihana Bartra, Oihane Perea, Onintza Enbeita, Sustrai Colina, Unai Iturriaga, Unai Agirre eta Xabier Silveira


Ate irekiak, gaur

10:00etatik 11:30etara ate irekien jardunaldia egingo du gaur eskubaloi taldeak kiroldegian. Gero, 12:30etan, infantilen partidua jokatuko da. Bestalde, bihar eta etzi alebinen teknifikazio saioak egingo dira 09:30etatik 11:30etara.


Javier Eskubi, Iruñeko zinegotzi ohia, zendu da

Iruñeko ezker abertzaleko kide historikoa, 73 urte zituela hil da. Medikua, txistularia, Irrintzi Peñako kidea eta Sanferminzale amorratua, 2006an txupinazoa bota zuen, Iruñeko Udaleko zinegotzia zelarik.

Gaztetan ETAko kidea izan zen, kartzelatik pasa zen, CCOO-ko zuzendaritzako partaide eta UNAI (Unión Navarra de Izquierdas)-n ere aritu zen. Iruñeko Udalerako hauteskundeetan Euskal Herritarrok-en zerrendaburua izan zen, Aralar-en sartu zen arte. Zinegotzia zelarik, 2006ko Sanferminetako txupinazoa bota zuen. 2007an politika utzi egin zuen.

Albistea ezagututa, beren doluminak erakutsi dituzte sarean Javier Eskubi-rekin alderdikide, udal batza kide eta Peña-kideek.


Ikusentzunezkoak Mendi Astean

Ikusentzunezko arrakastatsuak aurkeztu izan ditu azken urtetan Jose Mari Robles hernaniarrak. Filmatzaile obsesibo eta detailezalea omen da, bere kritikaririk latzena den Ane Ceballos bere emaztearen esanetan.

Ogibidez al zara filmatzaile?

Jose Mari Robles. Ez, afiziotik datorkit erreportaiak egitearen kontu hori; ni berez brotxa lodiko margolaria naiz. Nora joan, handik zerbait filmatuta etxera ekartzearen ohiturak sartu nau saltsa honetan.

Eta nolaz hasi zinen Euskaldunarekin?

J.M.R. Lagun baten bitartez Euskaldunako irteeretara joaten hasi nintzen orain urte batzuk. Ezezaguna nintzen mendizale gehienentzat eta lotsa ematen zidan kamararekin grabatzen hastea; eta beraz, piskanaka, gero eta gehiago filmatzen joan nintzen. Gero denboraldia amaitzen zenean irudien bildumatxo bat egiten nuen. Kopiak atera eta ingurukoen artean banatu, eta autobuseko ibilaldietan ikusi ahal izaten zen. Behin Rosa eta Marilis mendizaleek Euskaldunako mendi astean parte hartzeko proposatu zidaten. Horrela hasi zen urtero montaia aurkeztea.

Zer moduz hartzen zaituzte mendizaleek?

J.M.R. Hasieran neroni apuratzen nintzen, ez nekielako nola erreakzionatuko zuen jendeak. Jakina, batzuei besteei baino gehiago gustatzen zaie irudietan ateratzea. Hala ere, gauzak normaltzen joan dira denborarekin. Batipat, hasieran kamara oso gogoko ez zutenak ere euren burua pantailan ikusten hasi zirenetik.

Zortzimilakoak alboratu eta mendizale xehea protagonista bihurtzen duten zure ikusentzunezkoak izango dira emanaldirik arrakastatsuenak…

J.M.R. Ez dut uste hala denik. Hori bai, abantailarekin jokatzen dut, irteeretako mendizaleak identifikatuagoak sentitzen direla ikusten ari direnarekin. Egia da klasiko bat bihurtzen ari dela mendizale astean, baina ez dakit kontu honek segidarik izango duen hurrengo urteetan. Izan ere, oso kritikoa naiz nire buruarekin, eta ideia faltan nabil oraintxe. Ez nuke montaiak urtez urte errepikatzera mugatu nahi…

Nola dago Euskaldunaren historiari buruzko ikusentzunezkoaren ideia?

J.M.R. Taldeak 60 urte betetzen ditu datorren urtean eta Carlos Alejosi komentatu nion ideia hori. Berak taldeko zuzendaritza batzordeari aipatu, eta honek urteko batzarrean proposatu zuen. Bazkideen oniritzia jasoa du, eta beraz aurrera goaz egitasmoarekin Carlos eta biok. Jarri dugun baldintza bakarra kolaboratzaileak ziurtatzea da; argazkiak, testigantzak eta halako elementuak eskura jarriko dizkiguten pertsonak, alegia.

CARLOS ALEJOS

Roblesek bigarren ikusentzunezko bat ere aurkeztu zuen, larunbatean: “Jaizkibel: harria eta itsasoa”. Laguntzaile izan duen Carlos Alejosek azaldu zuen muntaiaren nondik norakoa:

“25 minutuko iraupena du; Jaizkibelgo kostaldea erakutsi nahi du, deskribatu baino gehiago. Izan ere, Donibanetik Hondarribira doan paraje hori oso leku ezezaguna zaigu gehienoi. Mendizaleok gailurretara joateko ohitura dugu, behekaldeak ahaztuz. Bada, oso ikusgarria eta kuriosoa da Jaizkibelgo parte hori. Marra zuriz markatua dago egun, eta oso gomendagarria da. Kostalde horrek 15 kilometro dituela jakinagatik ez pentsa oso erraza denik oinez egiteko. Gora behera handiak ditu, eta baliteke 9 ordu behar izatea dena egiteko”.


«Alarma gorria» piztu dute

Etxerat-ek dio «jasanezina» dela gaixorik dauden presoen egoera: «Zenbat presok hil behar dute espetxe politika hau amaitzeko?»Gaixo dauden presoen senideak kezkatuta daude, euren hurkoak «oso larri» daudelako

«Alarma gorria» piztu du Etxerat elkarteak. Gaixotasun larriak dituzten senide eta lagun presoak jasaten ari diren muturreko egoera «jasanezina» da, eta euren eskubideen urraketa «eguneroko ogia» bilakatu da. Urtebete honetan hiru preso kartzelan hil izanak erakusten du egoeraren larritasuna, presoen senideen hitzetan. Eta, egun, hamabi dira eritasun larriren bat duten presoak, minbiziak, hiesak edota buruko gaitzek jota. Egoera horri aurre egiteko, honako hau galdetu dute Nagore Lopez de Luzuriaga eta Urtzi Errazkin Etxerat-eko kideek: «Hamabi preso politiko horietatik zenbatek hil behar dute espetxean estatuek giza eskubideak errespetatzeko? Zenbat preso aurkitu behar dituzte hilik Euskal Herritik ehunka kilometrotara espetxe politika krudel hau bertan behera uzteko?».

Gaixorik dauden presoen senideekin batera agertu dira Etxerat-eko ordezkariak, Gasteizen egindako prentsaurrekoan. Besteak beste, Angelita Burgoa (Ibon Iparragirreren ama), Cristina Garcia (Ventura Tomeren bikotekidea), Kontxi Gonzalez (Txus Martinen bikotekidea) eta Javier Uribetxeberria (Josu Uribetxeberriaren anaia) izan dira agerraldian. Espetxean dituzten senideen egoera «larriaz» ohartarazi dute. Etxerat-ek Espainiako eta Frantziako gobernuen «erabaki politikoei» egotzi die presoen samina iraunaraztea. «Gaixo egonda ere, neurririk krudelenak ezartzen dizkiete: ehunka kilometrotara sakabanatu, bakartu edota euren gaitzek okerrera ez egiteko behar dituzten tratamenduak ukatuta edo zailtzen».

Gainera, elkarteak salatu du «are gogorragoa eta krudelagoa» dela presoekiko tratua ETAk bere ekintza armatuak desagertzea erabaki zuenetik. Hori baieztatzen duten datuak mahai gainean jarri dituzte: 2008 eta 2011 artean hamabi euskal presok lortu zuten espetxeratze arindua, gaixo zeudelako; eta, aldiz, azkenengo hiru urteetan, ETAk armak utzi zituenetik, hamalau eskaeretatik bakar bati baino ez diote onartu espetxeratze arindua; onartu eta gutxira, gainera, berriro espetxeratu zuten. Ibon Iparragirreren kasua ere gogora ekarri dute, berriro sartu dutelako kartzelara.

«Jasangaitza» da Iparragirreren egoera, haren ama Angelita Burgoak ohartarazi duenez. GIBduna da, eta oso larri dago. 2011ko urriaren 17az geroztik, etxean egon da Ibon bere osasun egoera dela eta, baina martxoan atxilotu zuten berriro, eta Navalcarnerora eraman (Madril, Espainia). Oso kezkatuta mintzatu da ama, jakin badakielako bere semea «askoz ahulagoa» dagoel, eta kartzelan ez diotela ematen beharrezkoa duen tratamendua. Haren osasunaz apenas duten informaziorik, gainera: «Kartzelan ez digute azalpenik ematen, eta edozein momentutan albiste txarren bat emango diguten zain gaude».

Ventura Tome presoa ere oso larri dago. 60 urte ditu, eta minbizia du. Duela gutxi, birika bat kendu zioten, eta aurrez, beste ebakuntza bat egin zioten prostatan zuen minbizia erauzteko. Kimioterapia saioei ekin behar die aurki, berriz ere, eta Murtziako espetxean mantentzen dute. Haren bikotekide Cristina Graciak salatu du azken ebakuntza egin ziotenean ezin izan zirela berarekin egon eta Tome zaintzen zuten poliziek «modu ankerrean» tratatu zituztela senitartekoak. «Alabak ezin izan zion bere aitari muxu bat eman. Eta familiakoek ezin izan dugu ikusi ere egin».

Txus Martinen osasunarekin oso arduratuta agertu da, halaber, haren bikotekide Kontxi Gonzalez. Buruko gaitz sakona du presoak, eta espetxean are okerrera egin dio eritasunak. «Ez da gai elkarrizketa bat izateko, eta apenas hitz egiten duen». Azaldu duenez, urteetan ezarri dizkioten bakartzea, jazarpena, eta baldintza gogorrak dira buruko gaixotasunaren sorburua: «Eta, hala ere, ez dute aske utzi nahi».

Kasu «latz» horiek euskal preso eta senideekiko «biolentziaren» erakusle direla salatu du Etxerat-ek, eta hori «amaitzeko ordua» dela ohartarazi du.


Zelai telasoterapia itxita egongo da martxoaren 18ra arte

Berrikuntza lanak direla eta, itxita egongo da datozen asteetan Zelai talasoterapia.

Itxi egingo dute Zelai, berrikuntza lanak direla eta. Igogailua eraberritzeaz gain, mantentze lanak egingo dituzte. Martxoaren 18tik aurrera prest izango dira jatetxea, talaso zirkuitua eta hoteleko zerbitzua.


Bihar larunbata, arratsaldeko 6etan, Gartxot filma

Bihar larunbata, arratsaldeko 6etan, Gartxot filma ikusgai. Zaldiko Maldiko elkartea. Ekitaldi irekia.


Gernikako hemezortzi piketekideak absolbitu egin dituzte

Fiskaltzak hiru urteko kartzela zigorra eskatzen zuen, 2011ko urtarrileko greban lana egitea eragotzi izana leporatuta. Akusatuek ukatu egin zuten hori.


Etxerat: "Azken urteetako giza eskubide urraketarik basatiena gauzatu nahi dute"

Etxerat presoen senideen elkartea kezkatuta agertu da gaur azkeneko asteetan Frantziako eta Espainiako estatuek "presoen aurka egin dituzten hainbat eraso" direla medio, eta, "herri honen azken urteetako giza eskubide urraketarik basatiena burutu asmo duten estatuen zigorgabetasunarekin amaitu" behar dela deritzo. "Eta gure eta gure senideen bizitzak salbatu behar dira".

Kasu, Mikel Ibañez minbiziarekin preso daukatela gogoratu du Etxeratek, Pello Odriozola eta Ines del Riori bizi arteko zigorra jarri berri dietela -uztailaren 2an kalean beharko luketenean-, eta Hodei Ijurkok eta Arkaitz Bellonek jipoiak jaso dituztela espetxeetan.

"Krudelkerian oinarritutako espetxe politika darabilte, beraz. Guri nahiz gure senideei ahalik eta sufrimendu gehien eragin asmoz dabiltza. Horregatik, hausnartzeko gonbitea luzatu behar diogu euskal jendarteari. Zergatik? Zertarako horrenbeste krudelkeria? ".

Euskal Herriko alderdi politiko eta instituzio zenbait kritikatu ditu, "estatuei txeke zuria ematen dietelako".


Udalak 65 lanpostu sortu ditu, enplegu planik “anbiziodunenean”

Errenteriako Udalak 2020an martxan jarritako enplegu planetan 65 lagun lanean ari direla jakinarazi dute gaur. Horren berri eman dute Aizpea Otaegi alkateak eta Alazne Korta Udal Antolamendu saileko zinegotziak, Fernando Nebreda Oarsoaldea Garapen Agentziako kudeatzaileak lagunduta.

COVID-19ak sortutako egoerak bi erronka sorrarazi ditu arlo sozioekonomikoan, Otaegiren arabera: “Alde batetik, negozioen bideragarritasuna bermatu nahi genuen. Bestetik, enplegua sustatu nahi genuen, ahalik eta langabezia tasarik txikiena izate aldera. Horregatik jarri dugu martxan enplegu plana”.

Hiru hilabete eta urtebete artean lanean arituko diren 65 langile horiek sailkatu ditu Otaegik. Gehienak —49— udalak berak kontratatu ditu, enplegu planen bitartez. Horietako bost gazteei zuzendutako lanpostuak dira.

Beste 11 Oarsoaldea Garapen Agentziaren bitartez kontratatu dira, eta gainontzeko bostak, berriz, hirugarren sektoreko entitateen bidez egin dira. Zehazki, Gurutze Gorria eta Arraztalo elkartea diruz lagundu dituzte kontratazioak egiteko.

Parekidetasunerantz

Udalak egin dituen kontratuetan, 34 langile izan dira hiri mantenuaren alorrean lan egingo dutenak, eta hamabost, berriz, udal bulegoetan. Oarsoaldearen bitartez, bosna ofizial eta peoi kontratatu dituzte, eta arkitekto bat.

Errenteria-Oreretako alkateak adierazi duenez, ahal kontratatuen artean parekidetasuna bermatu nahi izan dute, ahal bezain beste: kontratatutako %40 dira emakumeak.

Alazne Kortak modu positiboan baloratu du zifra hori. Adierazi duenez, inoiz ez dute emakumeen kontratazio hain altua egin, eta horren arrazoia eman du: “Mota honetako enplegu planetan, normalean, hiri mantenua indartzen da, oso maskulinizatuta dauden lanbideekin. 2020koan gehiago dibertsifikatu da: kontratatu ziren lehenengoak garbitzaileak izan ziren, eta sektore horretan emakumeak nagusitzen dira”. Bulegoko langileak ere erantsi behar zaizkio ehuneko horri.

Inoiz baino kontratazio gehiago egon diren urtean, hiri mantenu sailak egindako “esfortzua” nabarmendu du zinegotziak, 34 pertsona batera sartu direlako.

Hiru helburu

Langileen kopuruei errepasoa eman ondoren, Kortak helburuak azaldu ditu. Hiru zerrendatu ditu. Lehena, enplegua bera sustatzea, bai Errenteria-Oreretan bertan zein eskualdean. Bigarrena, lanik ez duten pertsonak lan-merkatura sartzen laguntzea. Hirugarrena —eta azkena—, lan-merkatuan zailtasunak dituzten pertsonen enplegagarritasuna ahalbidetzea.

Berritasun bat izango du enplegu planak: langileei babesa eskainiko diete. Langileei jarraipena egingo diete, dituzten indarguneak eta ahuleziak identifikatu eta hobetzeko. Gainera, Oarsoaldeko teknikariek eurek langileen banakako jarraipena egingo dute, ikasi, ebaluatu eta hobetzeko metodo eraginkor bezala.

Berritasunen hirugarren adarra langileak formatzea izango da. “Enplegagarritasuna hobetu nahi dugu, gaitasun pertsonalak, profesionalak eta sozialak hobetuz”, zehaztu du Kortak.

Nebredak, bere aldetik, Errenteriako Udalaren lana txalotu du. “Ezohiko garai hauetan egin duen esfortzua nabarmena da. Ezagutzen dudan planik anbiziodunena da”, esan du Oarsoaldeko Garapen Agentziako kudeatzaileak.

Enplegagarritasuna hobetzearen aldeko apustua nabarmendu du Nebredak. Alde batetik, lan-merkatutik urrun dauden kolektiboei lanerako aukera ematen zaielako, Arraztalo edo Gurutze Gorria bezalako elkarteen bitartez. Bestetik, lanik ez duten formatutako pertsonei lana eman dielako.

Inbertsioa 1.100.000 eurokoa izan da. Lanbidek horren % 76,45 finantzatu du; alegia, 841.000 euro. Udalak, berriz, gainerakoa ordainduko du —259.000—.

Kontratazioetarako diru ekarpena

Enplegu planeko kontratazioez gain, martxan dagoen beste egitasmo bat gogorarazteko aprobetxatu dute gaurko agerraldia. Oarsoaldearen bidez, eskualdeko enpresek kontratazioak egiteko diru laguntzak abian daude, martxoaren 31ra bitartean.

Deialdian jasotako baldintzak betetzen badira, hainbat diru laguntza jaso ditzakete. Lanaldi osoko kontratu bakoitzeko 3.000 euroko finantzazioa izango du, eta jornada erdi bakoitzeko, 1.500ekoa. Kontratazio horien gutxieneko iraupena hiru hilabetekoa izango da.

100 lanpostu sortzeko asmoa dute. Udalak 348.000 euro bideratuko ditu horretara, eta enpresa pribatuek eurek 540.000 euro jarri beharko lukete. Dagoeneko 57 langile hartu dituzte, eta bi hilabete barru 100eko kopurura iristea espero dute.

Udalaren enplegu planekin zein kolaborazio publiko-pribatuarekin, guztira, bi milioi euro inguru bideratuko dira lanik ez dutenak kontratatzeko.


Abian da Lugaritz-Ikertze ipuin lehiaketa

Iñaki Martiarenak egindako ilustrazioetako bat.

Antiguako gaztetxoei lana jarri diete aurten ere, izan ere, abian da Lugaritz-Ikertze Ipuin Lehiaketa. Antiguako ikastetxeetako Lehen Hezkuntzako 5. eta 6. mailako ikasleei zuzendutako lehiaketa da. Ipuinak sortzean datza, ilustratzaile batek egindako marrazkiak oinarri erabilita. Aurten, Iñaki Martiarena Otxotorena arduratu da marrazkiak sortzeaz, eta zuzenean ikus daitezke Lugaritz kultur etxean jarriko duten erakusketan, apirilaren 19a arte.

Lehiaketan parte hartuko duten haur guztiak izan daitezke epaimahaiko kide. Ipuinek gehienez lau orriko luzera izango dute, eta tartean aholkatzen dute marrazkiak txertatzea. Ipuinak bidaltzeko azken eguna apirilaren 17a izango da, eta sari banaketa ekainaren 8an egingo dute, Lugaritz kultur etxean, 17:30ean. Lehiaketaren oinarri guztiak Ikertzeren webgunean topa daitezke.


Emakume langileen borrokaz

Ez da denbora asko komunikabideetan, agian oso entzuna ez izan arren, Bizkaiko erresidentzietako emakume langileen borrokaren inguruko albistea entzun genuela. Emakume horien aldarrikapena ulertu ahal izateko, beharrezkoa da borrokaren zergatian begirada jartzea.

Hona bada: kontuan hartu behar da arazoa adineko egoitzen pribatizazioan oinarritzen dela. Azken urteetan egoitza hauen kopurua bikoiztu egin da eta diru publikoa erabiltzen hasi dira zerbitzu hau aldundiko esparru politikoko enpresei emateko. Enpresa hauen interesa, ordea, ez da erabiltzaileen ongizatea bermatzea; etekin ekonomikoa lortzea baizik, helburu gorena. Beraz, horrek zer dakar? Lan baldintza prekarioak (soldata baxuak, pertsonal murritza, denboraren kontrola, etab.). Ondorioz, eskaintzen den zerbitzua ere prekarioa izango da (arreta falta, behar esentzialak ez asetzea, erabiltzaile-zaintzaile arteko harremana hotza eta zeharkakoa izatea, etab. ).

Soraya Garcia, emakume langile, sindikalista eta feministaren iritziz, zaintza-lanen ikuspegia erabat merkantilizatua dago. Izan ere, oraindik bada zaintza-lana dohainik egin behar den ideia, alegia, emakumeok gure lan-indarra dohainik saltzera bideratuak eta ia behartuak gaudena. Sistema kapitalistaren aparatu osoaren akumulazioa bi esferen arteko kontraesanetan oinarritzen da, esfera produktiboa eta erreproduktiboa, besteak beste. Esfera produktiboa deritzogu kapitalaren produkzioaz arduratzen den esparruari, non langilea kondenatua dagoen bere lan-indarra saltzera soldata baten truke. Erreproduktiboa berriz, lan orduetatik kanpoko esparruari, non langile hori hurrengo egunean lanean produktiboa izan dadin, aisialdian asebetetzen diren ekintzak egin behar dituen (elikatu, lo egin, haurrekin jolastu, harremandu...). Finean gizakiaren erreprodukzioari. Baina esfera erreproduktiboan, bada atal konplexu bat emakume langileari esleitu zaiona patriarkatuaren garaitik: zaintza-lana. Lan hau gizakiaren erreprodukziora begirakoa da, zalantzarik gabe, baina, honek bereziki, denbora eta dedikazio gehiago eskatzen du.

Kapitala bere horretan mantentzeko, gainbalioaren produkzioa da burgesiaren interesa, eta ondorioz, erreproduktiboaren barruan kokatzen den atal hau kaxa isolatu batean gordeta geratu ohi da, nahi duten horietan ireki eta erabilgarritasuna emateko etekin ekonomikoei begira. Bereizketa horren bitartez lortzen dena zera da, zaintza-lan hori guztia doakoa izatea kasu gehienetan. Lehen aipatu bezala, ez da kasualitatea doakotasunean oinarrituriko lan indar horrek genero determinagarri batekin erlazioa izatea. Praktikara eramanez gero, lortzen dena zera izanik, emakume langileek, aparteko lan asalariatu bat izan edo ez izan, berauen lan-indar osoa edo zati handi bat baloratu gabeko lan batera bideratzea.

Zorionez, urriaren 27an, Bizkaiko egoitzetako langileek sektoreko hiru patronalekin (GESCA, LARES ETA ELBE) akordioa lortu zuten. Hitzarmen horretan zera aipatzen da, soldata igoera eta lan orduen murrizketa. Horrela, langile gehiago kontratatuz, norbanakoaren beharrak asebetetzeko behar den arreta hori bermatu ahal izango dute. Bestalde, asteburuetako plusak, eta lan-istripu edota lanbide-gaixotasunen aurrean, soldataren %100a jasoko dute. Bi urte baino gehiagoko grebaren ostean, beraien helburuak lortu dituzte. Hori dela eta, honako albistea berriro ere gogora ekarri nahi izan dugu, izan ere, horrelako lorpenek entzute gutxi izan/izaten dute.

Emakume langileen borrokaren historian zehar, zail egiten da emandako aurrerapauso edota lorpen guztiak zenbatzen hastea. Bada, lorpen horiek guztiak langile klasearen izerdiaz bustiak izan dira, non gizon eta emakumeek beraien kabuz eta unilateralki eraman duten borroka aurrera. Egoitzetako emakumeek aurrera eramandako borroka, emakume langileen borrokaren historian ageri da jadanik, klase eta, kasu honetan, genero zapalduaren ongizatea bermatu nahian ez ezik, oraindik, aske izateko.


55.000 lagunek babesa eskaini diete berriz Altsasuko gazteei

Euskal Herritik eta Espainiako Estatutik etorritako dozenaka milaka pertsonak Altsasu kolapsatu zuten igandean, Espainiako Auzitegi Nazionalak berretsitako gazteen epaiari arbuioa erakutsi eta Altsasuko gazteei elkartasuna adierazteko. Altsasuk inoiz bizi izandako manifestaziorik handienean, gazteen askatasuna ere eskatu zen.

Larunbatean zehar ikusten zen hurrengo eguneko mobilizazioa oso jendetsua izango zela eta iragarpena bete zen. Iragan udaberrian Iruñean egindako mobilizazio erraldoian 50.000 pertsona izan baziren, oraingoan Guaixek dioenez 55.000 bat izan ziren eta Altsasuko Gurasoen hitzetan 60.000. Euskal Herritik kanpo etorritakoen artean nabarmendu ziren katalanak, baina Espainiako Estatu osoko jendea zegoen. Ondorengo lerroetan Altsasuko Gurasoek manifestazioaren amaieran luzatutako mezua, Euskalerria irratiak jaso duen gisan:

“Duela egun batzuk, Auzitegi Nazionalak erakutsi zigun Franco garaiko “Tribunal de Orden Público”-aren oinordekoa dela”, esan dute. Altsasuko gazteen aurkako zigorrak berretsi ditu Auzitegi Nazionalak eta horrela “erakutsi du egia arbuiatzen duela, justizia arbuiatzen duela, eskubide zibilak eta berme prozesalak arbuiatzen dituela”, salatu dute.

Auzitegi Nazionalak “Salbuespen Auzitegiaren” papera egin eta Nafarroako auzitegiari zegokion kasua bereganatu duela ere gogoratu dute. “Irregulartasunez beteriko epaiketa batean, Goardia Zibila non-nahi agertzen da: epaimahaiarekin harremana, akusazio partikular gisa aurkeztua, perito gisa aritua, testigantzak jaso aurretik txosten egile bezala…” Era berean, ez herriak jasan duen okupazio militarra salatu dute.

Epaiketaren kutsu politikoa ez dute ahaztu nahi izan. “Argi dago epaia interes politikoen ondorioa dela. Komunikabide batzuek lagundurik, fikziozko errealitatea asmatu zuten, zeinak, sorturiko sufrimenduaz gain, giza ondorio larriak eragiten ari dituen: epai eredugarriak, 6 urtetako kartzelaldi prebentiboak, diskriminazio ideologikoen ondoriozko kalteak…”.

Altsasukoak Aske plataformaren hitzetan “gero eta argiagoa da” epaiketan horren atzean “zer dagoen”. “Krudelak dira, min eragiten digute eta sufrimenduan sakondu egiten dute, baina irabazten ari gara eta gaur, hemen, ikusten eta entzuten ari gara ozen eta argi berriz ere. Oraingoan duintasuna, egia eta askatasuna gailentzen ari dira”, azpimarratu dute.

Altsasutik 50 kilometrora preso aurkitzen diren gazteei “besarkada eta txalo-zaparrada” bidali diete. “Maite zaituztegu!” ohiukatu dute.

Dena den, Altsasukoak konsziente dira ez dela soilik gazte hauen askatasuna jokoan dagoena. “Badakigu muntaia honek interes hedakorrak ezkutatzen dituela eta beste muntaia batzuk elikatu nahi dituela. Badakigu ere, lanean eta mobilizazioan bi urte baino gehiago eman eta gero, zailagoa dutela. Nolakoak diren ikustarazten ari gara. Beraien joko zikina desegiten ari gara”, ziurtatu dute.

“Hala ere, ezin gara lasaitu. Ezinbestekoa da justizia aldarrikatzen jarraitzea, ezinbestekoa da erne egotea, ezinbestekoa elkartasuna, ezinbestekoa mugitzen jarraitzea”, esan dute.

Mobilizazioaren ondorengo bideoak Ahotsa.info-k egin ditu:

Guaixeko ondorengo argazkietan manifestazioaren amaiera ikus liteke:


Koalak galtzeko arrisku handiagoan daude suteen eraginez

WWF erakundeak ohartarazi duenez, koalen %85 hil dira Australiako Hegoaldeko Gales Berria estatuan.

Suak hondamendia eragin du Australian azken hilabeteotan, eta horien biktimak zenbatzen jarraitzen dute. Koalak galtzeko arrisku handiagoan daude, suteen eraginez, WWF erakundeak adierazi duenez. Hondamendiaren tamaina kalkulatzeko ikerketa bat egiten ari da Australiako Legebiltzarra, eta horretarako eraturiko batzordean mintzatu dira erakunde ekologista horretako adituak.

WWFko Natur Politiketako zuzendaria da Stuart Blanch, eta, esan duenez, lehorteak, suteak eta azken egunetako uholdeak «heriotza geldo batera» kondenatzen ari dira koalak, haien bizilekuak —eukalipto basoak— suntsitzen ari direlako.

Inork ez daki zenbat koala dauden Australian. Zenbait kalkuluren arabera, 100.000-200.000 lirateke. Suak horietako 10.000 hil dituela kalkulatu dute. Blanchek batzordean esan duenez, koala populazioa %80-85 murriztu da Hegoaldeko Gales Berria estatuan. Gaineratu duenez, baliteke eskualde horretako koala populazioa erabat galtzea 2050. urterako.

Agintariek urtarrilean emandako datuen arabera, sugarrek 10,4 milioi hektarea suntsitu dituzte, horien erdiak baino gehiago Hegoaldeko Gales Berrian. Chris Didckman Sydneyko Unibertsitateko irakasleak egindako kalkuluen arabera, 1.250 milioi animalia hil dira hondamendian.

Koalak (Phascolarctos cinereus) martsupial belarjaleak dira. Bakarrik Australian bizi dira, eta ez uharte osoan, baizik eta hango hego eta ekialdeko kostan. Zuhaitzetan bizi da, eta gutxitan jaisten da lurrera. Egunean 20 orduz egin dezake lo. Asko hil zituzten XX. mendearen hasieran, haien larrua saltzeko. Geroztik, ahaleginak egin dira haien populazioak handitzeko, baina azken hilabeteotako hondamendiak kolpe handia eman die berriz.


TIMELAPSE. Izarrak Urretxun

Gattiken produktorak Urretxuko irudiak bildu ditu Timelapse sistema erabilita. Urretxuko leku berezi bat grabatu du gainera, herri guztien izara den zerua. Izarren irudiak bildu dituzte.


[Argazkiak] Olentzero eta Mari Domingi Arrigorriagara heldu dira

Abenduaren 24an, arratsaldez, Olentzero eta Mari Domingi Arrigorriagara heldu dira. Galtzagorriak ere eurekin etorri dira eta ume eta nagusien artean opariak banatu dituzte gauerdian.


Yemengo presidentea sostengua galtzen ari da gobernuan eta armadan

Hainbat enbaxadore, ministro eta militar oposizioaren aldera igaro dira egunotako errepresioaren ondorioz

Yemengo Gobernuari egoera oso zaila jartzen ari zaio, eta Tunisiako edo Egiptoko gertaeren prozesua ekartzen dute gogora han gertatzen ari direnek. Gobernuan eta armadan gero eta dimisio gehiago gertatzen ari dira, eta Ali Abdala Sale presidentea bakarrik geratzen ari da, botereari eutsi nahi eta ezinean, nahiz eta berak esaten duen herritar gehienak alde dituela: «Kaosera, indarkeriara eta gorrotora deitzen dutenak gutxi batzuk dira».

Baina taldez eta iritziz jende asko ari da aldatzen, horien artean atzo dimisioa eman zuten hiru jeneralak eta Jordanian eta Sirian diren enbaxadoreak. Armadako bigarrena izan da jeneraletan manifestarien aldera igaro den garrantzitsuena: Mohamed Ali Mohsen, hain justu presidentearen anaiordea. «Herritarren iraultza eta haren eskaerak babesten» dituela esan du. Horiek denek eskatu dute Saleren dimisioa, eta armadako buruzagiek Sanako manifestariak babestera bidali dituzte tropak.

Ali Mohsen jeneralaren babes adierazpenak, bien bitartean, armadako beste kide asko animatu ditu. Bi jeneralek eta horien atzetik hainbat ofizialek ere erabaki berbera hartu dute. Barne Ministerioko gutxienez 50 kargudunek ere bai.

Armadaren erdiak baino gehiagok egin du manifestarien alde, Yemen Post egunkariak azaldu duenez, eta jeneralaren dimisioak mugarri bat ezartzen duela dio. «Sale presidenteak partida galdu duela adierazten dute gertakari horiek, eta dimisioa eman beharko luke».

Aldaketa horiek, baina, asteburuan gertatutakoen segida dira, eta aurreko astean izandako errepresioaren ondorio. Hainbat ministrok kargua utzi dute joan den asteko protestetan Poliziak 52 manifestari hil zituelako eta protesta baketsuak indarkeria hutsez isilarazi dituztelako. Salek gobernua desegin behar izan du ondorioz.

Azken egunotako errepresioaren ondorioz, Siriako eta Jordaniako enbaxadoreek ere utzi dute kargua. Damaskokoak, Abdel Uahhab Tauafek, hauxe esan du: «Tagiirko plazako sarraskiaren ondoren, dimisioa eman dut». Kargua uztearekin batera alderdia ere utzi du, eta oposizioko mugimenduarekin bat egin du.

Gobernua, deseginda

Herenegun, gobernu osoa desegin zuen Salek, hainbat ministrok gobernua utziko zutela iragarri eta gero —27 diputatuk eta gobernuaren alderdiko 47 kidek ere utzi dute—. Salek ezeztatu egin du Poliziak errepresioarekin zerikusia izatea, eta manifestarien artean dauden ekintzaile armatuak egin ditu gertatutakoaren erantzule. Larrialdi egoera ezarri du manifestazioak saihesteko.


Ainara G. Goitiandia zaratamarrak ‘Cómeme la flor’ liburua aurkeztuko du gaur Marienean

Ainara G. Goitiandia zaratamarrak ‘Cómeme la flor’ liburua aurkeztuko du gaur 18:00etan Marienean. Liburua aurkezteaz gain, solasaldia ere egongo da berarekin 20:00ak arte. Aurkezpena eta solasaldia gazteleraz izango dira.

Aurrez aurre parte hartzeko ezinbestekoa da izena ematea marienea@basauri.eus helbide elektronikora idatzita edota 946 124 100 telefono zenbakira deituz. Streaming bidez ere emitituko dute aurkezpena eta solasaldia, Marienea Emakumeen Etxea Basauri Youtube kanalaren bitartez. 688 760 778 whatsapp zenbakira bidalitako galderak erantzungo dituzte zuzenean.

‘Cómeme la flor’ liburua kaleratu zuen iazko azaroan Ainarak.


Aukeratu dituzte sanferminetarako zortzi kartel finalistak

Gaurtik maiatzaren 14ra arte bozkatu daiteke Iruñeko sanfermiñetarako kartela aukeratzeko hautagaien artean. Ikusi zortzi kartel finalistak argazki galerian.

Sanferminak gerturatzen ari direnaren seinale. Zale direnentzako, urduritasun motibo. Dagoeneko aukeratu dituzte Iruñeko sanfermiñetarako kartela izateko hautagai diren zortzi finalistak.

Kontzeptu, konposizio eta teknika desberdinak dituzte guztiak ere. Beraz, bada aukerarik.

Gaurtik hasita, maiatzaren 14ra arte izango dute bozkatzeko aukera iruindarrek. Zortzi kartelak Kondestable jauregian izango dira ikusgai.

Kartel irabazlea zein den maiatzaren 16an egingo da publiko.


Polizia gora eta behera

Udako oporretatik bueltan datozenengandik bisitatutako herrien gaineko balorazioak entzuteko garaia da. Jendea erruz ibili den iruzkinarekin batera, nonahi gertatzen da, segurtasuna da maizenik baloratuko digutena.

«Harrigarria, ia ez dugu batere poliziarik ikusi», esango du urliak, tonu positiboa emanez baieztapenari. «Sekulako polizia pila zebilen», aitzitik sandiak, baieztapenari esanahi ezkorra emanez. Orokorrean, herritarrek nahiago dute poliziarik ez dagoen eremu bat, polizia asko daukana baino. Polizia bera da eztabaidagaia, eta poliziarik ezak edota poliziaren presentzia handiak ulertarazten digutena? Poliziaren presentzia urriak, gehienetan, eremua lasaia dela adierazten digu, arriskurik eza. Alderantziz polizia asko badago.

Eztabaida piztu da, ez da aurreneko aldia, Bilboko Aste Nagusian Aburto alkatearen eta konpartsen artean, udalak kaleratu duen polizia kopuruaren harira. Aurreko urteetan baino polizia gehiago jarri ditu udalak kalean, polizien presentziak gaizkileak uxatuko dituelakoan. Konpartsen ustez, festa naturalagoa da festa eremuan polizia gutxiago badago.

Alkateak dio herritarrek polizia gehiago eskatzen dutela. Dabilela kontuz alkatea herritar batzuek beren erraietatik eskatzen dutenarekin, urkamendia aspaldi baztertu genuelako.


Plan Orokorra onartu du Udalak, oraindik behin-behinekoa bada ere

Datozen zortzi urteetan indarrean egongo den Aramaioko Plan Orokorraren behin-behineko txostena onartu zuen Udalak eguazteneko osoko bilkuran. Plan Orokorrak, besteak beste, eraiki daitezkeen etxebizitza kopurua mugatuko du.

2010eko abenduaren 13ra arte egon zen ikusgai planaren bigarren zirriborroa eta herritarrek interes handia erakutsi zuten hasiera-hasieratik. Hala, herriko eragileen partaidetza bermatu duen Aholku Batzordea sortu zen proiektuaren lehen aurrerakina aurkeztu zen une beretik.

Plan Orokorrak, besteak beste, eraiki daitezkeen etxebizitza kopurua mugatuko du. Eta gainera, eredu soziala bultzatzea helburu, etxebizitzen erdia babes ofizialekoak izatea eta beste erdiaren %70a tasatuak izatea, hau da, Udalak jarritako prezioan saltzea.

Orain, instituzioetara

Herritarren parte-hartzearen fasea amaitu da. Orain, Jaurlaritzara bidaliko da eta han aztertu ostean, Diputaziora. Hala ere, lehenago azken orduko eskritura akats batzuk zuzendu beharko ditu plana idatzi duen taldeak, astebeteko epean: "Oso garrantzitsua da dokumentu hori ondo idatzita bidaltzea", adierazi du Asier Agirre alkateak.

EAJ: "Lau urteotan ez, eta orain?"

Aramaioko EAJk osokoko gai zerrenda kritikatu du: "Aztertu diren bi konturi legealdiko lau urteetan ez die konponbiderik eman. Posible da, lau urte eta gero, hauteskundeetarako bi egun geratzen direnean onartu behar izatea?". Horrez gain, Plan Orokorraren gaineko informazio eza ere salatu dute. Alkatearen ustez, bestalde, hauteskundeak izan arren Udalak ohiko jarduna mantendu behar du.


Iraola: 'Bielsa ez da Vicente Calderoneko porrotaren erantzulea'

Hiru porrot jarraian izan ondoren Athleticeko jokalariak garaipena eskuratzeko irrikitan daudela onartu du Usurbilgo hegalariak.

Hiru porrot jarraian izan ondoren Athleticeko jokalariak garaipena eskuratzeko irrikitan daudela onartu du Usurbilgo hegalariak. Iraolaren ustez: "Bielsa ez da Vicente Calderoneko porrotaren erantzulea".


"Emakumea eta kirola" erakusketa ikusgai dago Plentzian

"Emakumea eta kirola" argazki- eta objektu-erakusketa ibiltaria ikusgai dago goizez Plentziako udaletxean, datorren martxoaren 4ra arte. Zuri-beltza nagusi den erakusketa horretan, Ernesto Diaz kazetari eta argazkilariak egindako eta bildutako dozenaka lan topa daitezke: 33 dokumentu grafiko. Horiez gainera, jokorako zenbait tresna eta uniforme batu dituzte.

Erakusketa Bilboko Euskal Museoak eta BBK fundazioak ekoiztu eta atondu egin zuten iaz. Horretarako oinarritzat hartu zuten 2001. urtean Diazek sortu zuena, urte hartan Bilbon antolatu zen “Emakumea eta kirola” goiburupeko biltzarraren eraginez.

Bilboko Euskal Museoak honakoakaz osatu zituen Diazen argazki-dokumentu horiek: alde batetik, protagonistek eskuzabaltasunez lagatako joko-tresna eta uniformeakaz, eta, bestetik, bi kirolari bizkaitar handiri (Camila Bravo atleta eta Inge Anduiza igerilaria) egindako elkarrizketak jasotzen dituen ikus-entzunezkoaren proiekzioagaz. Azken hori "Altxorra. Tesoros Vivos" proiektuan izan zuten parte-hartzearen ondorioa da; proiektua BizkaiLaben ekimena da, Bizkaiko Foru Aldundiagaz eta Deustuko Unibertsitateagaz elkarlanean garatutakoa.

Hainbat hamarkada atzera

Gaur egun, ohikoa da emakumeak kirol munduan presentzia izaten, bai arlo profesionalean zein errendimendu handiko kirolari dagokionez, bai gimnasioetan, kaleetan edo ikastetxeetan, modu ludikoagoan egiten den kirolari dagokionez. Azken urteotan, kirola gizonen zein emakumeen osasunagaz eta ongizateagaz ere erlazionatzen da. Hala ere, duela berrogei urte, kirolak ez zuen emakumea gizonaren pareko gisa onartzen. Erakusketa garai horretan kokatzen da.

Diazen arabera, kirol-jardueren erretratua egin du 1975era arte, gutxi gora-behera. “Hau da, nahiko aspaldikoa eta urrunekoa da”. Distantzia horrek bermatzen ei du “emakumezkoek egindako kirola lasai-lasai baloratu ahal izatea, nahiz eta emakumeari onartzen zitzaion kirola baino ez izan, beharbada”.

Argazkilariaren iritziz, “gizartean, emakumeek gogor baino gogorrago lan eginda lortu dute karguren bat hemen eta plazaren bat han. Gizarte hori kritikatu barik, baina denak ezagutu eta errepikatzen ditugun alderdiei uko egin barik ere, erakusketa honek iraganaren isla gozoa izan gura du, topaleku atsegina oroitzapenak isiotzeko”.

Obra hori “emakumea-kirola bikotearen aspaldiko funtzionamendua ezagutarazteko aukera ere izan gura du, benetakoa den baina gutxitan kontatu izan den historia berriro topatzeko aukera”, Diazen aburuz. Erakusketa osatzeko, argazkilariak Bizkaia ipini du eremu gisa, aitortu duenez: “hori guztiori Bizkaian bertan edo Bizkaiagaz”, Bizkaitik kanpo baina lurraldea ordezkatuz, “bikote hori bultzatu edo kirola eginez protagonista izan zirenen ausardia txalotzeko asmoz”.

Falangeren kirola

Hortaz, Plentziako udaletxean erreparatu ahal izango dira, berbarako, honako irudiak: eskolarteko txapelketak, Falangeren Emakumeen Sekzioak sustatutako gimnasia-erakustaldiak, Kantauriko Jokoak, Espainiako Txapelketak, ikastetxeetako patio edo herriko plazetako kirol-jolasak, Europako Ikastetxe Katolikoen Nazioarteko Konfederazioaren (FISEC) Jokoetatik bueltakoak…

Kirolaren aitzindari izandako emakumeen erretratuetan denetarik dago: bizitzaren funtsa aurkitzear zeuden neskatilak; txapela jantzita zuten hockeyko jokalariak: jantzi dotoreak soinean eta jakaren poltsikoan zapia daroaten epaileen erretratuak; emakume polifazetikoak, Belausteguigoitia adibidez; oro har emakumeak tenisean, igerian, tranpolinetik jauzi egiten, uretako ballet saioetan irudiak eginez, zaldi gainean, eta abar luze bat.

“Nolabaiteko glamour lokala” bilatu zuten Euskal Museoko kideek erakusketa iaz zaharberritzean: “gogoeta erraztu eta urteei hautsa kendu”, gazte belaunaldientzat “ulergarri” izan dadin. Azaldu dutenez, “ez da laginketa eskerga, ez da bilketa zehatza. Bizkaiko abizen ospetsu guztiak ere ez daude bilduta, ez dago adibide bat kirol bakoitzeko ez urte bakoitzeko, eta klub edo elkarte asko agertu ere ez da egiten”.


Caja Laboralek gaur ere galdu egin du, eta etzi jokatuko dute finaleko txartela

80-62 nagusitu zaio Real Madril ACBko finalerdiko laugarren partidan eta bina doaz. Gasteizen izango da igandeko neurketa.

Igandean jokatuko dute Caja Laboralek eta Real Madrilek Espainiako ACBko finalean izateko txartela (Gasteiz, 12:30, ETB1). Izan ere, gaur Madrilgo taldeak binakoa lortu du, 80-62 irabazita.

Partidaren 3. minuturako 11-2 zihoazen, baina gero Caja Laboralek erreakzionatu egin du eta 24-26 bukatu dute lehen laurdena. Harrezkero berriz ere, ordea, Real Madril nagusi: 47-39 atsedenean, 64-56 hirugarren laurdenean.

Ante Tomic Real Madrileko pibota izan da partidako jokalaririk onena: 19 puntu, 17 errebote eta 35eko balorazioa. Felipe Reyes etxeko pibotak 15 puntu sartu ditu -hiruko hiru saskiratze tartean-. Caja Laboralen ohi bezala onena, Tiago Splitter pibota: 20 puntu, 10 errebote.

Bartzelona sailkatuta dago finalerako, Unicaja mendean 3-0 hartu ostean. Finaleko lehen neurketa ostegunean izango da, Bartzelonan.


Urriaren 25a jaieguna ez izatea eskatu du Legebiltzarrak

EAJko eta EH Bilduko legebiltzarkideen botoei esker atera da aurrera ebazpena.

Eusko Legebiltzarrak urriaren 25a (Gernikako Estatutuaren urteurrena) jaieguna ez izatea eskatu du. Ebazpena EAJk aurkeztu du, eta EH Bilduren babesarekin atera da aurrera.

EH Bilduk proposamen bat aurkeztu zuen, aipatu jaieguna abenduaren 3agatik (Euskararen Nazioarteko Eguna) ordezkatzeko. Baina mozioa bertan behera geratu da, PSEk, PPk eta UPyDk kontra bozkatu dutelako eta EAJk abstentzioaren alde egin duelako.

EAJk, berriz, urriaren 25a jaieguna ez izatea eta egun hori beste bategatik ez ordezkatzea eskatu du. Proposamen horrek aurrera egin du, EAJko eta EH Bilduko legebiltzarkideek babestu dutelako. PSE, PP eta UPyD kontra azaldu dira. Hain justu ere, aurreko legegintzaldian hiru talde horiek adostuta izendatu zen urriaren 25a 'Euskadi Eguna'.


Deñe Garcia-Bravo abeslari urrestildarra, Gaztea Maketa Lehiaketaren finalera

Deñe Garcia-Bravo. (Mailo Oiarzabal)

Gaztea irratiak antolatutako 29. Maketa Lehiaketaren final handiko txartela lortu du Deñe Garcia-Bravo abeslariak. Xabi Bandinik, Izaro Andresek eta Xabi Doncelek osatu dute aurtengo epaimahaia, eta haiek, Garcia-Bravoz gain, beste bi artista aukeratu dituzte final handirako: Raitx eta Kleermon.

Hori dela eta, hiru artista eta musika-talde horiek Entzulearen GazteBizHitza Saria irabazi zuen Kilimak taldearekin batera lehiatuko dira aurtengo edizioko final handian. Lehiakideek Epaimahaiaren Saria izango dute jokoan: 5.000 euro, hain zuzen ere. Antolatzaileek ez dute zehaztu oraindik non eta noiz izango den 29. Gaztea Maketa Lehiaketaren finala, baina laster emango duten horren berri.

Gaztea irratiak aurtengo Maketa Lehiaketarako finalista izateko aukeratu zuen abeslari urrestildarra eta Entzulearen GazteBizHitza Saria irabazteko lehian, hirugarren postuan gelditu zen.


Ezkerra, alternatiba PIGS herrialdeetan

Ezkerreko koalizioak nagusitu dira Portugalen eta Grezian, eta indarra hartu dute Irlandan eta Espainian.

Europako Parlamenturako hauteskundeek eskuin muturraren hazkundea utzi dute emaitza gisa hainbat herritan; Frantzian eta Erresuma Batuan, kasurako. Krisi ekonomikoak kalte gehien eragin duen herrialdeetan, ordea, bestelakoa izan da botoaren joera.

PIGS herrialdeetan —Portugal, Irlanda, Grezia eta Espainia—, ezkerreko alternatibak loratu dira, edo azken urteetan hartutako indarra berretsi dute. Hala erakutsi dute Alderdi Sozialistak Portugalen, Podemosek Espainian, Sinn Feinek Irlandan eta, batez ere, Syrizak Grezian.

Portugalen, lehen indarra izan da Alderdi Sozialista, eta atzean utzi du sozialdemokratek eta demokristauek eginiko koalizioa. Antzerako kasua gertatu da Grezian, han ere gobernuan zen koalizioaren gainetik igaro baita ezkerreko alternatiba. Irlandan, Europako bozetako emaitzen faltan, udal bozek erakutsi dute Sinn Feinek hartutako indarra —han ere gobernuko bi alderdien kaltetan—, eta Espainian, lehen hauteskundeetan bost europarlamentari eskuratu ditu Podemosek.

Erronka du ezkerrak hemendik aurrera. Krisi egoerek atomizatu egin ohi dituzte parlamentuak, eta hala gertatu da oraingoan ere. Hori hala, eskuin muturrari galga jartzea izango du lehen ardura.


"Aurreko diskoa entzun duena harritu egingo da oraingoaren kalitatearekin"

Bihar, larunbata, ikusiko du argia Hartz taldearen Gaueko diskoak. Mungiako (Bizkaia) Abadetxe sorlekuan grabatuta, bigarren lanak aurrekoak baino soinu landuagoa eta rockeroagoa duela azpimarratu dute hango kide Beñat Rodriguez azkoitiarrak (ahotsa, gitarra), Jon Barkin azpeitiarrak (baxua) eta Jorge Fernandez zumarragarrak (bateria).

Nolako diskoa da Gaueko?

Soinuari dagokionez, aurreko diskoa baino landuagoa da, eta rock kutsu handiagoa du. Aurreko diskoa entzun duena harritu egingo da oraingoaren kalitatearekin. Izan ere, soinua asko landu dugu, eta hori emaitzan antzeman egin dela iruditzen zaigu.

Abestietako letrei eta transmititu nahi den mezuari garrantzia eman nahi izan diozue orain arte. Lehengo ildotik jarraitzen al duzue?

Bai, inguruan ikusten ditugun arazoen edota gertaeren inguruan idazten dugu, hala nola Altsasuko gazteen auziaz edota sare sozialez. Askotariko gaiak jorratu ditugu disko honetan.

Hausnarketarako bidea zabaldu nahi al duzue abestiekin?

Bai, gustatzen zaigu jendea pentsarazteko letrak idaztea eta musika sortzea.

2016 urtean, bi lagunek sortu zuten Hartz, baina taldearen formatua eta taldekideak aldatu egin dira azken urteetan. Egun, hiruko formatuan aritzen zarete. Egonkortu egin al da taldea?

Iaz batu zen Jorge taldera, eta oso gustura gaude berarekin. Izan ere, taldean ekarpen asko egin ditu hark, eta hori abestietan islatzen da, abestiak landuagoak baitira orain. Egun Hartz osatzen dugun taldekideok oso gustura eta gauza gehiago egiteko gogoz gaude. Hasiera batean, taldea egonkortuta dagoela esan genezake.

Xabi Agirreren gidaritzapean grabatu duzue diskoa, Mungiako Abadetxe sorlekuan. Zer moduz joan da grabaketa prozesua?

Oso ondo. Egundoko esperientzia ona izan da Xabirekin grabatzea. Aurretik ezagutzen genuen Xabi, urtarrilean abesti akustiko bat grabatu genuelako berarekin. Oraingo diskoa grabatzerako orduan berarekin pentsatu dugu, eta hasieratik izugarrizko inplikazio maila erakutsi du; beti azaldu da prest. Gainera, Xabik belarri freskoekin entzun ditu abestiak, eta horrek asko lagundu digu. Izan ere, gu egunero genbiltzan abestiekin bueltaka, baina Xabik ekarpen ugari egin zituen, eta diskoan asko antzematen da hori.

Grabaketaz arduratzeaz gain, ekoizle lanak ere hark egin ditu. Asko sartu da proiektuan, eta eskerrak eman behar dizkiogu, berarengatik izan ez balitz diskorik ez genukeelako izango.

Diskoa aurkezteko kontzerturik eskainiko al duzue inguruan?

Momentuz, ez daukagu emanaldirik zehaztuta. Urolan kontzerturen bat lotzeko negoziaketetan gabiltza orain, baina momentuz ez daukagu ezer. Kontzerturen bat lotzen dugunean, sare sozialetan emango dugu horren berri.

Non eros daiteke diskoa?

Asteburutik aurrera, Azpeitiko Orkatz kultur elkartean egongo da salgai, eta ziurrenik Azkoitiko Zakela kultur elkartean eta Zumarragako Motz tabernan ere eskuratu ahal izango da, 10 euroren truke. Sare sozialen bidez gurekin harremanetan jarrita ere bidali ahal izango diogu diskoa.


Irigoien, Eizmendi eta Goenatxo III.a nor baino nor ariko dira gaur, 2020ko Gipuzkoako Harri Handien Txapelketako finalean

Gaur arratsaldean 2020ko Gipuzkoako Harri Handien Txapelketako finala jokatuko dute Asteasun, eta hiru parte hartzaileak eskualdekoak izango dira: Aimar Irigoien errezildarra, Jokin Eizmendi zarauztarra eta Jon Unanue Goenatxo III.a azkoitiarra. Lau eratako harriak altxatu beharko dituzte parte hartzaileek: 200 kiloko laukizuzena, 175 kiloko zilindrikoa, 150 kiloko kubikoa eta 125 kiloko bola. Harri bakoitzarekin bi minutuko txandak egingo dituzte, eta kilo gehien jasotzen dituen harri jasotzaileak irabaziko du txapela.

Azken bi urteotan Irigoien izan da Gipuzkoako harri handien txapelduna, eta hari aurrea hartzea izango da beste bi lehiakideen helburua. Iazko finalean bost harri jasotzailek neurtu zituzten indarrak, eta Eizmendi bigarren lekuan eta Goenatxo III.a hirugarrengoan gelditu ziren.

Berez, azaroaren 8an Zizurkilen jokatzekoak ziren finala, baina egoerak laguntzen ez zuela eta, bertan behera uztea erabaki zuten antolatzaileek. Gaurko jaialdia ere Aian izatekoa zen hasiera batean, baina Aian eremu gorriko murrizketak indarrean dituztenez, jaialdia lekualdatzea erabaki dute azkenean. Hori horrela, Asteasun jokatuko dute finala, 17:00etan hasita, ikuslerik gabe.

Gipuzkoako Harri Handien Txapelketako finalarekin batera, Gipuzkoako Lokotx biltze Txapelketakoa ere jokatuko dute gaur, Asteasun.


Komunitateko kide egiteko argibideak


Antizikloturistak

Urtero behin baino gehiagotan irratiko parteetan aditu edo egunkarien orrien bazterretan irakurri ohi den berria izaten da: “Txirrindulari bat hil da ibilgailu batek harrapatuta”. Kulota eta maillota jantzi, kaskoa paratu, bizikleta buelta bat ematera atera, eta inoiz ez bueltatu. Zorte txarra, edo ezinbertzean hor dagoen errealitate bat dela onartzera behartuta dago zikloturista. Edo hori erraten zaio.

Motordun ibilgailuen lurraldean sartugatik ordaindu behar duen arrisku saria. Baina heriotza edo hilketa horiek ez dira kasualitatearen ondorio. Ezbeharrak sustatzen dituen ideologia oso bat dago horren gibeletik. Zikloturista guziei gertatzen zaie senideen, lagunen, lagunen lagunen, edo lagunen senideen edo auskalo zeinen ahotik haiei buruzko astakeriak aditu behar izatea. Ondorio berberera ailegatu ohi dira: txirrindulariek ez dute kexatzeko arrazoirik, auto gidarien zirkulazioa “izorratzen” dutelako.

«Hainbertze zikloturista ez dira despisteengatik hiltzen»

Biktima haren dramaren errudun bihurtu eta borreroari erantzukizuna kentzeko betiko diskurtsoa izan ohi da. Gorrotoa eta mesprezua askatasun osoz espresatu ohi dute, eta txirrindularien praktika txarrak —semaforoak eta bideko bertzelako seinaleak ez errespetatzea, edo paraleloan bi lagun baino gehiago joatea— arau eta justifikazio bihurtu ohi dituzte. Nicky Hayden stop batean gelditu ez zelako hil zuten; Michele Scarponi hil zuen furgonetako gidaria, berriz, ez zen stop batean gelditu. Eta datuek erakusten dute harrapatutako gehien-gehienak scarponiak direla, eta ez haydenak. Xaloak ere izan ohi dira antizikloturista horiek, iduri baitu ahazten dutela zikloturista gehienak aldi berean auto gidari ere badirela, eta erraza dela gezurrak eta exajerazioak detektatzea. Baina ideologia batek justifikatu eta adoretzen ditu haien gorrotoa adieraztera, autoa guziaren zentroan paratzen duen ideologia batek. Autoa makina potente bat da, eta edonork ikasi dezake maneiatzen. Autoak independentzia ematen dio norbanakoari. Autoak abiadura du, eta abiadura horren gaineko ustezko kontrolak prestigioa ematen dio gidariari. Bideak autoentzat prestatuta daude, beraz, haiek dira bidearen jabe. Ahalik eta abudoen nahi den tokira ailegatu, inor gehiagoren beharrik gabe. Horixe da ideologia horrek sustatzen duena, botere sentsazio bat. Eta, halako batean, hor agertzen da errepide bazterrean gauza fin motel hori, arropa irrigarriekin jantzia. Haren erruz abiadura moteldu beharra da, segundo batzuk hartu behar dira distantzia uzteko, eta, kontrako bidetik heldu diren bertze autoek uzten duten heinean aitzinatu ahal zaio. Horregatik, iraindu egiten zaio, metro eta erdiko distantzia justu-justu utzi edo hurbilxeago pasatu, ez baita hainbertzerako, eta besoa altxatuta kexatzea okurritzen bazaio, agresibitate auto-justifikatu batekin berea eman. Despisteak edonork izan ditzake, bai, baina hainbertze zikloturista ez dira despisteengatik hiltzen. Objektu molesto gisa azaltzen dituen ideologia horrek izanen du zerikusirik, bide bazterrean doanaren bizitzari balioa kentzen baitio. Eta ezbeharraren emaitza izan ohi da autoak tailerrean bukatzen duela, eta bizikleta gainean zihoanak, berriz, egurrezko kutxa batean.


“Gurasoei eskatuko nieke ikastetxe bat ez baztertzea etorkinen seme-alabak bertan egoteagatik”

AMELIA BARQUIN LOPEZ (Bilbo, 1965) Mondragon Unibertsitateko irakaslea da. Urtarrilaren 17an Laudion egon zen herriko zurrumurruen aurkako agenteek antolatutako hitzaldi batean.

Immigrazioa, eskola eta bizikidetza izan zenituen hizpide Laudioko mahainguruan. Zein da helerazi zenuen ideia nagusia?

Ideia batzuk aztertu genituen. Besteak beste, agerikoa dena, gizartea anitza dela. Aniztasun hori areagotu da immigrazioaren ondorioz, baina, eta hau azkeneko hogei urteotan bizi izan dugu, Estatu kanpotik etorritako immigrazioa da, alderdi kultural desberdinekin. Nik esango nuke oinarrizko kontu hauetan oso antzekoak garela, baina desberdintasun horren ondorioz aniztasuna areagotu egin da.

Momentu honetan esan dezakegu, immigrazioa geldituko balitz, aniztasun hori bertan dagoela jada. Orain badakigu etxe askotan praktikatzen dela katolikoa ez den erlijio bat. Duela hogei urte salbuespena zen hori, orain ez da. Ohitura batzuk daude, etxe batzuetan desberdinak izan daitezkeenak: Janzteko moduak, festa batzuk ospatzeko moduak, balio batzuk, etab. Hori gizarte honen parte da jada. Momentu honetan dagoen erronka hori guztia kudeatzea da, elkarbizitza aberasgarri batean bizi ahal izateko.

Hezkuntza sistemari buruz hitz egin behar dugu ere. Hezkuntza sistema oso garrantzitsua da elkarbizitza horri begira, eta ikusi behar dugu zer gertatzen ari den, nola hartu behar duen hezkuntza sistemak fenomeno hori. Orokorrean, fenomenoari harrera egin dio, baina ez eskola guztiek. Batzuek bai, beste batzuek ez horrenbeste. Horren atzean zer dagoen ikusi behar dugu, eta gizarte moduan zer erronka daukagun.

Nik uste dut ikastetxe batzuen ahalegina eskertu behar dugula. Egiten ari diren esfortzua eta gizarteari egiten dioten mesedea izugarria da, eta, aldi berean, batzuetan gertatzen da ahalegin hori egiten duten ikastetxeek ez dutela gizartearen aldetik errekonozimendua jasotzen.

"Nik uste dut ikastetxe batzuen ahalegina eskertu behar dugula. Egiten ari diren esfortzua eta gizarteari egiten dioten mesedea izugarria da"

Batzuetan aipatu egiten da immigrazioarekin lotutako bizikidetza arazoak daudela hezkuntza zentroetan. Horrela ikusten duzu zuk?

Ez, ez bereziki. Nik ezagutzen ditut ikastetxe ugari non aniztasun ekonomiko, soziala, kulturala eta jatorriari dagokiona dagoen; eta bizikidetza ez da arazo bat. Bizikidetza ona dago ikastetxe horietan. Estereotipo bat da hori, aniztasuna dagoen lekuetan arazo gehiago daudela.

Nik bizikidetza beti dela gatazkatsua esango dut ere, beti. Bizikidetza gatazkatsua da familian, maitasun harremanetan, auzoan, herrian... eta eskolan ere bai. Ezin dugu pentsatu elkarrekin biziko garela eta ez dela ezer gertatuko. Gatazkak gertatuko dira, eta oraingo ideia indartsu bat da gatazkari ezin zaiola ihes egin. Egin behar duguna da aurre egin eta kudeatzea.

Eskolan ikasi behar dugun gauza bat hori da, desberdinak garenon artean, gure desberdintasunak eta gure gatazkak eramaten ikastea.

Aipatu egiten den beste kontu bat da etorri berriak ez direla integratzen. Baina integrazioa eta asimilazioa bereizten dituzu zuk.

Bai. Nik uste dut hori bereiztea garrantzitsua dela. Batzuetan esaten dute, “begira, hamar urte daramatzate hemen eta Marokon bezala janzten dira”, edo “jarraitzen dute haien erlijioarekin, ez dira integratzen”. Baina zer ari gara esaten? Zer da integrazioa?

Nik uste dut bi ardatz dauzkala integrazioak. Alde batetik, gehiengoarekin harreman positiboa; gutxiengoan baldin bazaude, edo atzerritik etorri bazara, harrera gizartearekin harreman positiboa. Baina, bestalde, zure identitatea eta zure ezaugarriak mantentzean dago, eta batak ez du bestea kentzen. Hori izango litzateke integrazioa, biak egin ahal izatea.

Guk integrazioa eskatzen dugula esaten dugu, baina beste zerbait eskatzen ari gara: asimilazioa. Batzuetan autoktonook hori daukagu buruan, gehiengoaren harremanak positiboak direla eta hemengo ohiturak jarraitu behar direla. “Hemengo” esaten dugunean gehiengoaren ohiturak dira. Jatorriaren ikurrak eta ezaugarriak ezabatzea nahi dugu ere. Ea ez zaizun nabaritzen atzerritar jatorria duzula, gehiengoa ez den erlijio bat praktikatzen duzula. Integrazioa esaten dugu, baina jendeari eskatzen dioguna asimilazioa da. Iruzurra da, integrazioak berez ez dizulako eskatzen zure jatorriko identitatea ezabatzea.

“Klase ertain autoktonoak aniztasuna duten eskolak baztertzen ditu”

Bilbo edo Gasteizko eskola batzuetako segragazio kasuak ezagun bihurtu dira. Herri txikietan ere horrelako kasuak ematen dira?

Nik esango nuke herri batean eskola bakarra baldin badago, seguruenik eskola horretan herriko ia ume guztiak egongo direla, berdin da haien jatorria, egoera ekonomikoa, eta abar. Baina ikastetxe bat baino gehiago baldin badago, ia leku guztietan nabaritzen da desberdintasuna. Batean kontzentratzen dira, hein handi batean, jatorri atzerritarra dutenak, eta baliabide ekonomiko gutxiago dutenak. Hori hainbat herritan eta hainbat lekutan errepikatzen ari da, berdin dio txikiak, ertainak edo handiak izan.

Atzerritarren seme-alabak, nahiz eta hemen jaio diren, diskriminatuak izaten ari dira gurasoen jatorriaren arabera. Ikastetxe konkretu batzuetan pilatzen ari gara pobreak eta jatorri atzerritarra dutenak. Hori hainbat tokitan ikusten ari gara, ez soilik Bilbon eta Gasteizen. Gasteizko egoera eskandalagarria da, baina hainbat herritan sortzen ari da kezka hau.

Zer gertatzen ari da? Zergatik? Gizartearen geruza bat, klase ertain autoktonoa, bilatzen ari da bere ezaugarri berdinak dituenak eskolan biltzea, eta aniztasuna besarkatzen duten eskolak baztertzen ditu.

Kultura aniztasuna eskola batentzako onuragarria dela esango zenuke?

Bai, noski. Nik kultura aniztasunari ez diot ezer txarrik ikusten. Besteak beste, bizikidetza ikasteko aukera ematen du; gizarte plural honetan bizitzen ikasi behar da, eta kultura aniztasuna ez dagoen, edo aniztasun ekonomiko-soziala ez dagoen eskola batean, nola ikasiko duzu elkarbizitzen?

Bestalde, ni ez nago eskola batzuen alde, non soilik atzerritarrak eta pobreak dauden. Hori ez da kultura aniztasuna niretzat. Eskolak heterogeneoak izan behar dira, non hainbat egoera eta ezaugarri desberdinak dituzten pertsonak elkartzen diren. Pobreen kontzentrazioak eta klase ertainen kontzentrazioak, nire ustez, ez dira onuragarriak eta ez dute elkarrekin bizitzen irakasten.

Etorkinak A eredura jotzen direla aipàtzen da ere, eta normala dela D eredukoekin bereizketa egotea. Hori egia da? Euskarak zer paper jokatzen du integrazioan?

Hori duela urte batzuk gertatu zen, etorkinen seme-alabak nagusiki A eredura bideratzen zirenean. Baina gaur egoera aldatu da, hemen aurrerapauso bat nabaritu dela uste dut. Gaur, nagusiki, etorkinen seme-alabak D ereduan daude. Batzuek esaten dute, “ez, gure eskolara ez dira etortzen etorkinek beren seme-alabak, A eredura bidaltzen dituztelako”. Ez da egia.

A eredua eredu hondarra da, oso txikia. Egia da bertan asko direla etorkinen seme-alabak, baina erlatiboki oso jende gutxi da. Momentu honetan, etorkinen seme-alabak D ereduan daude nagusiki, D publikoan. D publikoa da momentu honetan etorkinen seme-alabak euskalduntzen ari dena. Ikasle hauek euskalduntzeko zeregin garrantzitsua betetzen ari dira.

"Batzuek esaten dute, 'ez, gure eskolara ez dira etortzen etorkinek beren seme-alabak, A eredura bidaltzen dituztelako'. Ez da egia"

Zeintzuk dira egoera honen aurrean planteatu beharko liratekeen erronkak?

Hainbat erronka daude. Besteak-beste, hezkuntzari begira, umeen arteko harremana sustatzea. Elkar ezagutzea, elkarrekin ikastea eta bizitzea. Horregatik, niri eskola segregazioa ez zait ondo iruditzen, ez duelako hori ondo bermatzen. Ikastetxe batzuetan atzerritar jatorria dutenak eta pobreak egoteak, eta besteetan klase ertainekoak eta autoktonoak, ez du harremana bermatzen.

Beste batzuk esango nituzke ere: Baliabideen erronka, esaterako. Aniztasunari erantzuteak esan nahi du baliabide gehiago behar direla, denbora gehiago, pertsona gehiago. Batzuetan aniztasuna kudeatzen duten eskoletan sentitzen dute baliabideak falta zaizkiela ondo lan egiteko, hezkuntza sailak ez dituela ematen behar diren baliabideak. Nik uste dut horri buelta bat eman behar zaiola. Irakasleen formazioa ere bai erronka da, aniztasuna kudeatzeko, euskara irakasteko, hizkuntzen trataeran hobeto aritzeko... Hor badago elementu garrantzitsu bat.

Gero, gizarte moduan, badauzkagu beste erronka batzuk. Bizi garen gizartean xenofobia puntu bat dago, aporofobiarekin batera.

Orain aurrematrikulazio kanpainan gaude ia, zer paper jokatu beharko lukete gurasoek?

Gurasoen kezka beti da seme-alabak ikastetxe on batean egotea. Nik eskatuko nieke ikastetxe bat ez baztertzea etorkinen seme-alabak bertan egoteagatik. Begira zer gertatzen ari zaigun, gizarte moduan zer kontraesanetan erortzen ari garen. Gizarte moduan zorrotzak gara etorkinekin, haiek asimilatzea nahi dugu. Baina, beste alde batetik, gertatzen zaigu ez dugula nahi gure umeak haien umeekin egotea.

Integratu behar dira, baina haiek bakarrik, autoktonoak presente egon gabe. Hori nola egiten da?

Funtsean oso antzekoak gara denok eta interes berak dauzkagu, balio berak. Ezaugarri kultural batzuk egon daitezke eta elkarrekin bizitzen ikasi ahal dugu. Ez diot horri txarrik ikusten. Uste dut, ziurrenik, gurasook, guraso batzuk, hausnarketa egin beharko dugula. “Ni ez naiz arrazista, baina” diskurtso hori gainditu beharko dugu. Baina zer? Baina nik ez ditut nire umeak eramaten atzerritarrak doazen ikastetxeetara. Hori gainditu behar da, harago joan behar da.


6 puntuko bilera

Euskara Batzordea bilduko da gaur, 17:30etan udaletxeko 4garren pixuan 6 gairi buruz aritzeko: AEK, Dobera, Kronika, Bertso Lata; Udaleko Euskara Plana eta Buruntzaldeko hainbat egitasmo.


Foru ogasunen bilketaren gainbehera azkartu egin da, eta %22 ingurukoa da

Ekonomiaren geldialdia argi islatzen du bilketa apalak. Tapiak ohartarazi du egungo jarduerarekin ez dela enplegua sortuko


EH Bilduk erabakitze eskubidea eta presoen gaia planteatu dizkio PSOEri

Lehen bilera publiko eta ofiziala egin dute, Madrilen. Koalizio subiranistak mahai gainean jarri ditu murrizketa sozialak eta askatasun demokratikoak. Sozialistek «jarrera eraikitzailea» nabarmendu dute

PSOEk eta EH Bilduk bien arteko lehenengo bilera publiko eta ofiziala egin zuten atzo, Madrilen, Espainiako Kongresuan, Pedro Sanchezen inbestiduraz mintzatzeko. PSOEk deitu zuen bilerara, Sanchezek joan den astean iragarri zuenez. Adriana Lastra sozialisten Kongresuko bozeramailea atzo hasi zen talde parlamentarioekin batzartzen, eta EH Bildu eguerdian hartu zuen, PSOEren bulegoan. Euskal Herriko indar subiranistaren izenean, Mertxe Aizpurua talde parlamentarioko bozeramailea, Oskar Matute bozeramaileordea eta Gorka Elejabarrieta Senatuko eleduna joan ziren bilerara. PSOEri hiru atal aipatu zizkioten: bakea eta elkarbizitza; murrizketa sozialak eta askatasun demokratikoak; eta plurinazionaltasuna eta lurralde krisia.

EH Bilduk, ohar batean, adierazi zuen bilkura «giro adeitsuan, eraikitzailean, errespetuzkoan eta zintzoan» egin zutela. «EH Bilduk uste du bilera egitea norabide onean doan urrats bat dela; logika demokratikoa eta zentzua berreskuratzeko balio du». Bakearen eta elkarbizitzaren atalean, EH Bilduk deritzo beharrezkoa dela espetxe politika «berrikustea»; «indarrean dagoen legedia bete egin behar da, gaur egun ematen zaion salbuespenezko izaera kenduta». Murrizketa sozialak eta askatasun demokratikoen aurkako «erasoak» amaitzea galdegin dio, bigarren puntu gisa. Eta Espainiako Estatuko lurralde ereduaren inguruko eztabaida egitea ezinbestekoa dela ere badio EH Bilduk. «Lurralde krisi larri honen irtenbidea da estatuaren izaera plurinazionala aitortzea eta estatuko herriei eta nazioei beren etorkizuna modu libre eta demokratikoan erabakitzeko dagokien eskubidea errespetatzea».

Rafael Simancas PSOEko diputatuak ere parte hartu zuen bileran, eta, geroago Espainiako telebista kate batean egin zioten elkarrizketan nabarmendu zuenez, Sanchezen inbestidura «ez blokeatzeko» jarrera bat antzeman dio EH Bilduri. Gogorarazi nahi izan zuen, gainera, Sanchez presidente inbestitzeko joan den uztailean Kongresuan egindako osoko bilkuran abstenitu egin zirela indar subiranistako diputatuak. «Ez dago inongo arrazoirik oraingoan jarrera alda dezaten». Simancasentzat, EH Bilduk «jarrera eraikitzailea» erakutsi du.

Jendaurreko harremanak

«Uste dugu gure erantzukizuna dela zuk bezala pentsatzen ez duenarekin hizketarako esertzea», adierazi zuen, herenegun, Lastrak. «Lehen hartu-eman bat izango da».

PSOEk eta UP Unidas Podemosek egina dute gobernu akordioa, baina bien artean ez daukate gehiengo osorik Kongresuan. Sanchez herenegun Ines Arrimadas Ciudadanoseko diputatuarekin eta Pablo Casado PPko presidentearekin bildu zen.

EH Bildurekin jendaurreko harreman instituzionalik normalizatuena, Araban, Bizkaian eta Gipuzkoan dauka PSOEk, PSE-EEren bitartez. Nafarroan orain hasi da hori egiten, Maria Txibite Nafarroako sozialisten idazkari nagusi eta udaz geroztik gobernuburua denak EH Bildu ere sartu du-eta hurrengo urteko aurrekontuei buruzko bilera sortan. Txibite joan den azaroaren 27an bildu zen, publikoki, Bakartxo Ruiz eta Adolfo Araiz talde subiranistako parlamentariekin.


Laudioko Mikologia Elkarteak ikastaro bat antolatu du maiatzerako

Ikastaro honek maiatzaren 6tik maiatzaren 11ra bitartean izango dira, elkarte antolatzaileak dauzkan lokaletan. Saio hauen ordutegia 19-20:30era izango da, eta izen-ematea dohainik.

Ikastaro honek maiatzaren 6tik maiatzaren 11ra bitartean izango dira, elkarte antolatzaileak dauzkan lokaletan. Saio hauen ordutegia 19-20:30etara izango da, eta izen-ematea doainik.

Saio hauetan parte hartzeko interesa dutenek Mikologi elkartearen lokaletan eman dezakete izena astelehenetan, konkretuki, arratsaldeko 19etatik aurrera. Baita ere Kultur Etxean izena eman daiteke. Komenigarria da garaiz inskribatzea, izan ere, partaide kopurua mugatua izango da. Azpimarkatzekoa da ere, ikastaro honekin mendira txango bat egiteko aukera egongo dela. Ikastaroa, Jose Maria Ibarbia, Gorka Urquijo eta Julen Villanueva adituek eskaini egingo dute.

Prudentzio Deunaren erakustaldiak.

Apirilaren 22, 23 eta 24an, Prudentzio Deunaren datetan bereizgarria den jakien erakustaldi bat egingo da Gastronomi Museoko sukaldean arratsaldeko 19etatik aurrera izango da. Perretxiko eta barraskilo sukaldatze erakustaldi hauek jaki hauen prestaketan adituak diren zenbait sukaldarik eskaini egingo dituzte. Konkretuki, Elkartean urte askotako esperientzia duten sukaldariak; Angel eta Juanin, eta Elkartearen kolaboratzaile berriek; Rosa, Isabel eta Edurne.


Dantza ikastaroa

Kultur Batzordeak hip-hop, funky, jazz eta lirico dantza ikastaroa antolatu du aste honetarako, ekainaren 25etik 29ra, 12 eta 16 urte arteko neska-mutilei zuzendua. Kultur Etxean eskainiko da, 11:30etik 13:00etara. Izena emateko epea dagoeneko bukatua dago.


Bi deialdi Donostirako

AAM-ek bi deialdi berezi egin nahi dizkie herritarrei, bi kontzentraziotarako. Lehenengoa bihar izango da Donostiako ospitale eta onkologikoan goizeko 12:00etan, Gaixo larriak eta kondena osoa beteta duten euskal presoak etxera lemapean. Bigarren deialdia azaroaren 14rako egin dute epaitegi aurrean, eguerdiko 12:00etan lema berberarekin. Herrian ostiralero egiten den kontzentrazioa ere mantendu egingo da.


Lagundu komertzio txikia babesten! Segurtasun eta higiene neurri guztiak hartzen ari gara


Hondakinen inguruan herri batzarra deitu dute bihar Zestoan

Zestoako ezker abertzaleak herri batzarra deitu du asteazken honetarako. Batzarrean gai bakarra landuko dutela aurreratu dute ezker abertzaleko kideek, hondakinen aferaren inguruan jardungo dute. Etzirako deitutako batzarra 19:00etan izango da, Kultur Etxean. Zestoarrak bilerara eta bertan parte hartzera deitu dituzte.


Zumaiako triatloian, bailarakoak aurrean

Joan den asteburuan egin zuten Zumaian sprint modalitateko Euskadiko Triatloi Txapelketa, eta bailarako ordezkariek lan aipagarria egin zuten. Gizonezkoetan Jon Unanue izan zen onena, eta Bergarako Mikel Muxika sailkatu zen bigarren, Euskadiko azpitxapeldun, horrenbestez. Bergarakoaz batera debagoiendar gehiago ere izan ziren lehian, tartean Mikel Ugarte oñatiarrak 5. postua lortu zuen, eta aldi berean, 23 urtez azpikoen artean atleta azkarrena izan zen. Taldeka, berriz, Antxintxika Servimasa bigarren sailkatu zen.


[Bideoa eta galeria] Herri txikia izanik, handiak dira lezoarrak

Ilara ikaragarria eragin du ETB1eko Herri txiki, infernu handi telesaileko saioaren bigarren grabazio egunak. Irekia zen gaurko saioa, baina mugatuak ziren lekuak, eta20:00etan zabaldu badituzte ere Bekoerrotako frontoiko ateak, bi ordu aurretik hasi da jendea lekua hartzen, saioaren grabazioa lehen eskutik jarraitzeko.

Zuhaitz Gurrutxaga eta Mikel Pagadi aurkezleek txalo zaparrada dezente lapurtu dizkiete lezoarrei, baita Sebastian Lizaso bertsolariak ere. Kopletan zer esan duen jakiteko, ordea, ETB1ek saioa eman arte itxaron beharko da.

Besteak beste, Mikel Susperregi, Enrike Arizaga, Juanito Elorza, Joakina Gaztelumendi edo Martxer Legorburu lezoarrak elkarrizketatu dituzte saiorako, eta kroketak ere azaldu dira hor nonbait. Norenak diren jakiteko ere saioa telebistan eman arte itxaron beharko dute, gaur frontoira hurbildu direnak dagoeneko jakinaren gainean badaude ere.

Herritarrei egindako grabazioa ere lehen eskutik ikusi dute gaur frontoira joan direnek, eta gogotik egin dute barre. Aurreko asteko elkarrizketekin eta gaur grabatzen ari diren saioarekin osatuko dute atala. Lezo herri txikia izango da baina handiak dira gero trapujaleak, eta hala erakutsi dute.


Iñigo Aritza txapelketako finalak jokoan

Bihar, abenduaren 21ean, larunbatarekin, 17:00etan, Iñigo Aritza ikastolako frontoian

Iñigo Aritza ikastolako XVI. Pilota Txapelketa azken txanpara heldu da. Bihar, larunbatarekin, finalak jokatuko dira ikastolako frontoian. Bukaeran pilota txapelketan parte hartu duten pilotari guztiei oparitxo bat banatuko zaie. Kategoria bakoitzeko txapeldun eta txapeldunordeek, aldiz, kopa eta domina jasoko dituzte.

Finalak

Umeak:

LH3: Iker Agudelo – Aimar Gracia

LH4: Lander Peral – Araitz San Roman

Kimuak:

LH5: Angel Bergara – Inhar Olabide (pilotari baten lesioagatik partida atzeratuko da)

LH6: Izadi Reparaz – Eneko Galarza

Haurrak:

DBH1: Haritz Goikoetxea – Beñat Aldasoro


Goierriko tiralariek lau domina lortu dituzte Mundukoan

GOIERRI // Goma gaineko Munduko Sokatira Txapelketan lau domina eskuratu dituzte Goierriko sokatiralariek, Letterkennyn (Irlanda). Ruth Kaiero ataundarrak Badaiotz taldearekin urrezko bi kolkoratu ditu, 540 eta 500 kiloetan; Euskal Herriarekin, zilarra. Aritz Ugarte idiazabaldarrak brontzea lortu du Ibarrarekin, 560 kiloan.


Datorren urtean jarriko du abian garraio txartel bakarra Eusko Jaurlaritzak

Garraio partzuergoak egin du gaia aztertzeko lehen bilera, eta egungo hiru txartelen batzea bi aldietan egin nahi dute

Araban, Bizkaian eta Gipuzkoan dauden garraio txartel bakarrak batzeko asmoa azaldu Eusko Jaurlaritzak. Hala iragarri zuen atzo Ana Oregi Lurralde Antolamendu sailburuak. Datorren urtean hasiko dute horretarako prozesua.

Egun hiru garraio txartel bakar daude: Mugi Gipuzkoan, Barik Bizkaian eta Bat Araban. Oregik onartu du aldeak daudela betetik bestera, baina oro har filosofia bera dutela. Legegintzaldi honetan hiru lurraldeetan txartel bera egotea du xede Jaurlaritzak.

Hori lortzeko, hilaren 14an, lehen bilera egin zuen Euskadiko Garraio Agintaritzak. Haren aurreneko zeregina hiru txartelak batzearen inguruko txosten bat egitea izango da. Jaurlaritzaren asmoa da bateratzea bi aldietan egitea. Lehenbizikoa datorren urteko urtarril eta iraila artean egingo luke, eta bigarrena azarotik 2015. urteko otsailera. Bizikleta elektrikoak ere sisteman sartzea nahi du Jaurlaritzak.


Bidea garbi du itun nuklearrak

AEBetako Senatuaren blokeoa gainditu du Irango itun nuklearrak. Errepublikanoek iragarri dute ez dutela amore emango, baina pauso erabakigarria eman du Obamak akordioa betearazteko.


Makinak batek azpian harrapatuta emakume bat hil da

Osalan Lan-Osasun Institutuak jakinarazi duenez, atzo arratsaldeko 15:00ak aldera gertatu zen ezbeharra Ibaiondo poligonoko pabiloi batean. Amaia Alkorta 34 urteko lasarteoriatarra Productos Químicos y Pinturas Alkorta enpresako jabearen alaba zen eta istripuaren arrazoiak argitzeke dauden arren, badirudi paketeren bat garraiatzen ari zela “Fenwich” motako makina irauli eta azpian harrapatu zuela.


Gizonezko bat atxilotu dute Algortan, emakumea jotzea leporatuta

Hainbat pertsonek etxe batean erasoaren lekuko izan zirela jakinarazi zioten Udaltzaingoari.

Gertakizunak ostiralean 22:50ean hasi ziren, Ertzaintzak dei bat jaso zuenean, horren bidez gizonezko bat emakume bati eraso egiten ari zitzaiola jakin zuen.

Gertakarien lekura bertaratu ostean, hainbat pertsonek etxe batean erasoaren lekuko izan zirela jakinarazi zioten Ertzaintzari.

Gertakizunaren ustezko erasotzaileak alde egin zuen, Ertzaintzaren patruilak iritsi baino lehen.

Agenteak etxera sartu ziren, eta emakumeak eraso egin zioten zantzuak zituela ikusi zuten, horregatik anbulantzia bati deitu zioten, Gurutzetako ospitalera eramateko.

Ertzain batek telefonoz hitz egin zuen erasotzailearekin, eta polizia-etxera joateko esan zion, baina hark ezetz erantzun zion.

04:00etan agenteek biktimari etxera lagundu ziotenean, ustezko erasotzailea ohean lotan aurkituta, atxilotu eta epailearen esku utzi zuten.


Altuera handiko ardoak

Manchuela jatorri izenari dagozkion ekoizpen lurrak Espainiako Cuenca eta Albaceteren arteko probintzietan daude. Altolandon upategia, berriz, Teruel, Cuenca (Espainia) eta Valentzia (Herrialde Katalanak) artean dago, Landete (Cuenca, Espainia) herrian.

120 hektareako lursailaren jabe dira, eta erdian upategia dago, 1.080 metro gora, hain zuzen ere.

Granadako mendilerroaren ondoren Altolandonen mahastiak dira Espainian altuera handienean dauden mahastiak, eta horrek beti egiten ditu bereziak mahatsak eta, ondorioz, ardoak. Altuera handietako mahastiak kalitate bikaina eta izaera berezia ematen die mahastiei. Haiek esaten duten moduan, «ardoa mahatsetik jaiotzen da, baina horiek garatzen diren altuerak eta lurrak oso erangikorrak dira azken emaitzan».

Egia da zenbat eta altuera handiagoa izan, orduan eta handiagoa eta hobea dela eguzkiaren argitasuna, eta tenperaturen arteko aldeak ere nabarmenagoak direla. Egia da, halaber, altuerak eragina duela azidotasunean eta horrek ematen duen freskotasunean, eta egia da, eta garrantzitsua, taninoek, aromek eta zaporeek garapen hobea dutela toki garaietako baldintzekin.

Baldintza klimatiko horiekin, mahatsaren garapenaren azken hilabeteetan gertatzen den heltze prozesua astirotu, moteldu egiten da, eta arte hori luzatu. Ondorioz, garau txikiak jasotzen dira, eta azalaren eta haragiaren arteko proportzioak berdindu, horrek duen eraginarekin; batez ere ardo beltzetan, azalean baitaude taninoak, kolorea eskaintzen duten antozianoak eta aromen garapenaren arduradunak, horiek handituz eta sakonduz. Taninoen ugaritasunak eta kalitateak, batetik, eta lortzen diren azidotasun bikainak, bestetik, ardoak zahartzeko baldintza ezin hobeak eskaintzea ahalbidetzen du.

Lursail guztia mahats eta lur mota ezberdinak kontuan izanik antolatuta dago. Lur eremu bakoitza zein mahats motarekin egokitzen zen hobeto erabakitzeko ikerketa sakona egin zuten. Lur pobreak eta ekoizpen murritzak ematen dituztenak dira guztiak ere, franco-hareatsuak eta harritsuak.

Lur mota bakoitzak ezaugarri bereziak ematen dizkio mahats mota bakoitzari, eta horrek sortzen du mahatsaren eta haren jatorri eta lurraren arteko harreman bitxi eta propio hori. Syrah, garnatxa, merlot, tempranilloa, cabernet sauvignon, cabernet franc eta malbec mahatsak lantzen dituzte beltzen artean eta chardonnay zein garau txikiko moskatela zurien artean.

Era ekologikoan lantzen dituzte haien mahastiak eta mahats orpo bakoitzetik 1,5 kilo errendimendu baino ez dituzte jasotzen. Horrek izugarrizko aroma eta zapore kontzentrazioa dakar haien uztetan.

Ardo desberdin ugari egiten dituzte, beltz zein zuri. Batzuk bikainak, denak onak. Beste batean hitz egingo dizuet ardo horiei buruz, gaur ez baitaukat tokirik horretarako.


Espainiako Gobernuak D3Mren eta Askatasunaren aurka egiteko agindu dio Estatuaren Abokatuari

Espainiako Alderdien Legeak ahalbidetzen dituen "legezko ekinbide denak" erabiliko dituztela esan berri du Fernandez de la Vega presidenteordeak, bi haiek Batasunarekin loturak dituztelakoan. D3Mk ekitaldi nazionala egingo du bihar, Donostian.

Espainiako Gobernuak agindua eman berri dio Estatuaren Abokatuari Demokrazia Hiru Milioi (D3M) hautesle plataformaren eta Askatasuna alderdi politikoaren kontra egiteko, horiek martxoaren 1ean Eusko Legebiltzarrerako hauteskundeetara aurkez ez daitezen.

Espainiako Alderdien Legeak ahalbidetzen dituen "legezko ekinbide denak" erabiltzeko eskatu dio, Maria Teresa Fernandez de la Vega Gobernuko presidenteordeak eguerdian prentsaurrekoan esan duenez, Madrilen. Ministroen Kontseiluen ondoren egin du agerraldia.

Haren arabera, Espainiako polizia indarrek "loturak" aurkitu dituzte D3M eta Askatasunaren eta Batasunaren "edo honen ondorengoen" artean.

D3Mk eta Askatasunak hautagaitzak aurkeztuak dituzte. Hautesle plataformak 17.700 sinadura behar zituen, eta 47.000 pasatxo lortu zituen.

Otsailaren 3an, 4an eta 5ean sartu ahal izango dira helegiteak. Kanpaina otsailaren 13an hasiko da eta martxoaren 1ean izango dira Arabako, Bizkaiko eta Gipuzkoako hauteskundeak.

Demokrazia Hiru Milioik bihar Donostian, Kursaalean ekitaldi nazionala egingo du, 17:30etik. Bertan izango dira martxoko hauteskundeetara aurkeztu diren hautagaiak.


Xake txapelketako izenematea zabalik dago

Interesatuek egubakoitza baino lehen eman behar dute izena 943 71 82 57 telefonora deituz edo gazteinformazioa@oinati.net helbidera mezua bat bidaliz. Izenematea doaneko da oñatiarrendako. Gainerako jokalariek lau euro ordainduko dituzte.

Gaztelekuko XV. xake txapelketa zapatuan 09:00etan gaztelekuan jokatuko da; hain zuzen ere, suitzar erara eta sei itzulitara jokatuko dute. Jokalari bakoitzak 15 minutu izango ditu bandera jaitsi arte. Lehen sei jokalariendako diru saria egongo da; hain justu ere, 200, 170, 135, 105, 95 eta 85 euro jasoko dituzte hurrenez hurren. Herriko jokalari onenak 140 euro jasoko ditu, eta gazte mailako Oñatiko jokalari onenak 105 euro.


Kandela Gaua ospatu zuten Zuhatzan


GAUR EZ DAGO ESKOLARIK: Inauteriak

Gaur Ane Monna, Oskola eta Karramarroik, beraien inauterietako mozorroak aukeratzen egon dira irrati saioan. Ane Monna Oskolaz mozorrotuko da eta Karramarroi Ane Monnaz. Denok Oskolaren etxera joango dira mozorroak prestatzera!

https://bilbohiria.com/docs2/2016/gaurezdagoeskolarik/160205gaurezdagoeskolarik_ihauteriak.mp3

Deskargatu hemen


Madinak sare sozialetako kanpaina 'irekia eta irisgarria' dela uste du

Alderdi sozialistaren presidente izateko hautagaia teknologia berriez baliatuko da kanpainaren inguruko xehetasunak eskaini eta babes handiagoa lortzeko.

"Teknologiak eskaintzen dituen baliabide guztiak" erabiliko dituela adierazi du Eduardo Madina Kongresuko Talde Parlamentario Sozialistako idazkari nagusi eta diputatu eta PSOE zuzentzeko hautagaiak. "Boto-emaileen babesa lortu eta eraldaketa sakon bat" hasteko, sare sozialetan kanpaina "irekia, partekatua eta irisgarria" diseinatu duela adierazi du.

Madinaren taldeak ohar batean azaldu duenez, diputatu sozialistak "baliabide ekonomikoak laguntzaileen talentuarekin ordezkatu" ditu estrategia diseinatzeko, eta interesik gabe harekin kolaboratzeko prest dauden guztien laguntza onartzen duela adierazi du.

Madinaren hautagaitzak webgune propioa erabiliko du, jendeak ekintzaile modura izena eman eta euskal hautagaiari babesa eman diezaion. Webgunea sortzeko doako softwarea eta kode irekia erabili dituzte. Gainera, taldearen Twitter kontutik, hautagaiaren kanpainaren egunerokotasunaren berri emango da.

Aldi berean, Madinaren adierazpenen eta ekitaldien bideoak YouTuben eskegiko dira, kanpainako argazkiak Flickren, ekitaldietako parte hartzaileen tweetak Storifyn bilduko dira, eta dokumentu idatziak SlideShare plataformara igoko dira.

Bestalde, hautagaiak haren Twitterreko kontu pertsonaletik emango du kanpainaren berri, argazkiak Instagramen argitaratuko ditu, eta Facebookeko jarraitzaileekin partekatuko ditu presidentetzarako bidean jazotakoak.


Xabier Segura

eta Lierni Martiarena

txapeldun Barakaldon

Kriskitiña dantza taldeko Xabier Segura eta Lierni Martiarena dantzariek txapelak lortu zituzten joan den asteburuan Barakaldon egindako suelto txapelketan. Leioa, Sestao, Rekalde eta Bergarako dantzarien aurka lehiatu zen bikote hernaniarra. Dantza taldeak adierazi du, entsaiatzeko ´leku duin` bat izanez gero eta ´ordu asko` sartuta, emaitza onak lortzen jarraitu dezaketela dantzari hernaniarrek. Izan ere sasoi puntu onean daude Kriskitiña dantza taldeko bi dantzariak eta 2006an txapelketa askotan ibili dira goiko muturrean: besteak beste txapeldun izan ziren Amurrion, Asteasun eta Arabako Estibalizko Santutegian; bigarren gelditu ziren Algortan, Itziarren, eta Barakaldon, eta hirugarren gelditu ziren Sestaon eta Soraluzen. Aurten ere bide beretik hasi dute urtea.


Iñaki Mendizabalen 'Pusketak' argazki erakusketa, Museoan

Barikuan zabaldu zuten Iñaki Mendizabalen argazkiak biltzen dituen erakusketa, Durangoko Arte eta Historia Museoan, eta otsailaren 2 arte egongo da bertan zabalik.

Pusketak izena du Iñaki Mendizabalek (Berriatua, 1965) Durangora ekarri duen erakusketa honek. Mendizabalen kamaratik, errealitate zatiak barik narrazio osoak sortzen direla dio erakusketaren aurkezpen orriak; ikuslearen jakinmina sortzen dutenak.

Martitzenetik barikura, 11:00etatik 13:30era, eta 16:30etik 20:00etara dago Durangoko Museoa zabalik; 11:00etatik 14:00etara, eta 17:00etatik 20:00etara zapatuetan; eta 11:00etatik 14:00etara domeka eta jaiegunetan.


Nafarroako Erresumako gazteluak ezagutzeko ikastaroa eginen da Amaiurren

UEU eta Aranzadi Zientzi Elkarteak antolatuta, uztail akabera eta abuztuan

Udako Euskal Unibertsitatearen (UEU) eta Aranzadi Zientzi Elkartearen ekimenez, Amaiurko eta Nafarroako Erresumako gazteluak ezagutzeko ikastaroa eginen da Amaiurren. Alde teorikoa eta praktikoa izanen ditu ikastaroak, eta uztailaren 30ean emanen zaio hasiera. Abuztuaren 2ra bitarte, eta abuztuaren 10ean alde teorikoa landuko da eta abuztuaren 2tik 14ra alde praktikoa.

Alde teorikoa

Nafarroako Erdi Aroan gazteluak ezinbertzeko aztarnategiak dira eta Amaiur horietako bat da. Hala, ikastaro honen helburua garai hartako historia eta gazteluen ezagutza ezagutaraztea izanen da. Hauek izanen dira alde teorikoan landuko dituzten gaiak: Nafarroako Erresumaren historia; kultur ondare materiala; Nafarroako gazteluak; ondare inmateriala eta gazteluaren sinbologia eta arkeologiaren hastapenak.

Alde praktikoa

Ikastaroaren bigarren zatia abuztuaren 2tik 14ra eginen da. Indusketa arkeologikoak egiteko aukera izanen da Aranzadi Zientzia Elkarteko Juantxo Agirre eta Eneko Iriarteren zuzendaritzapean. Hirugarren eta azken zatian Aranzadiko Mikel Errazkinek koordinatuko dituen lan tutorizatuak eginen dira. Hainbat arlotako talde-lana izanen da eta abuztuaren 11tik 14ra eginen da.

Izen ematea uztailaren 15a bitarte

Kultur ondarearekin eta arkeologiarekin zerikusia duten gaietako ikasle, profesional edo zaletasuna duen orori zuzendu diote ikastaroa, eta dagoeneko zabalik dago matrikula egiteko epea. Uztailaren 15ean bukatuko da eta 200 euro ordaindu beharko dira horretarako. Ostatua prezio horren barne dago eta 16 ikasle onartuko dira. Halere, UEU eta Aranzadiko kide direnek %15eko deskontua izanen dute. Informazio gehiago jasotzeko: www.ueu.org edo www.aranzadi-zientzia.org Ikastaroa egindakoan UEUren eta Aranzadiren artean egindako ziurtagiria emanen da. Euskal Herriko Unibertsitateko kreditu askeko sisteman ere onartua dago.


Donostia 2016k iaz 47 milioi euroko eragin ekonomikoa izan zuen hirian

Hiriburutzak milioi bat lagun «mobilizatu» zituela eta ostatu eta ostalaritza sektorean egin zutela gastu handiena dio lehen ebaluazio txostenak. Maiatzean aurkeztuko dituzte emaitza orokorrak

Donostia 2016 Kultur Hiriburutza urtearekin batera amaitu zen, eta proiektuaren ebaluazioa egiteko txanda da orain. Horretan dabiltza hilabeteotan egitasmoaren arduradun eta sustatzaileak. Ebaluazio osoaren emaitzak maiatzerako iragarri badituzte ere, azterketaren parte bati dagozkion datuak aurreratu dituzte jada, hirian proiektuak iaz izan zuen inpaktu ekonomikoari buruzkoak, hain zuzen. Donostiako Sustapenak egindako txostenean jasotzen denez, iazko urtarriletik abendurako tartean 47 milioi euroko «inpaktua» izan zuen Kultur Hiriburutzak «tokiko ekonomian».

Donostiako Udalaren menpeko erakundea da Donostiako Sustapena, eta hark egindako azterketaren datuak xeheago azaldu zituen Eneko Goia alkateak, atzo, Pablo Berastegi D2016ko zuzendari nagusiak eta Ernesto Gasco Ekonomia Bultzatzeko zinegotziak lagunduta egin zuen agerraldian. Kultur Hiriburutzaren ekitaldietara bildu ziren herritarrei egindako 2.141 inkestak dira ikerketaren oinarria. Txostenaren arabera, D2016 egitasmoak iaz 47.091.420 euroko gastua eragin zuen «Donostiako ekonomia ehunean». Bi ataletan banatzen du kopuru hori txostenak. Batetik, inpaktu zuzenari dagokionez, D2016 fundazioko langileak eta aurrekontua hartu dituzte aintzat ?61 langile eta 34 milioi euro?, eta adierazi dute horietatik 18.584.930 milioi euro «Donostiako tokiko ekonomia ehunean sartu» direla. Zeharkako inpaktu gisa, berriz, txostenak aipatzen du «herritarren mobilizazioak hirian 28.506.490 milioi euroko gastua sortu» zuela. Haien parte hartzearen bidez, donostiarrek 7,1 milioi euro gastatu zituzten; «Hiriburutza dela-eta etorritako turistek», berriz, 10,2 milioi euro; eta eguna pasatzera iritsitako bisitariek, azkenik, 11,2 milioi euro.

Gastu horren zatirik handiena ?hamarretik sei euro (%60,1)? ostatu eta ostalaritza sektorean egin zuten, eta laurden bat merkataritzan. Ostatu gauen kopurua %8,4 handitu zen iaz ?1,9 milioi gaualdi izan ziren?, eta batez ere behe denboraldian izan zen hazkunde hori (%63), urtarriletik martxora eta urritik abendura. Hala, bisitarien kopurua urte osoan banatzeko eta epe jakin batzuetara ez mugatzeko helburua bete zuen egitasmoak, arduradunen hitzetan. Kulturaren arloarekin lotutako enpresetan egindako gastua, berriz, %12,6 izan zen.

Maiatzean, jardunaldiak

Kultur Hiriburutzaren iazko jarduerek 1.013.404 lagun «mobilizatu» zituztela jaso du txostenak ?aire zabalean egindako erakustetan izan zen jendea zenbatu gabe?. Horietatik, 684.781 lagunek parte hartu zuten Donostian egindako ekitaldietan, eta, horien artetik, erdia baino gehiago izan ziren donostiarrak (%58). Batezbestekoei erreparatuta, egunean 1.876 lagunek parte hartu zuten D2016ren ekitaldietan: 1.086 donostiarrek, 542 eguneko bisitarik eta 248 turistak.

Txostenean jasotako datu ekonomikoen balorazio positiboa egin zuten arduradunek, eta azpimarratu zuten aipatutako datu guztiak soilik Donostiari eta joan den urteari dagozkiela, Hiriburutzaren eragina bai denboran eta bai eremuan harago doala zehaztuta. Hain zuzen, ebaluazio kualitatibo eta kuantitatibo orokorra maiatzean aurkeztuko dute; jardunaldiak egingo dituzte horretarako, hil horren 18an eta 19an.


Fakturazio elektronikoa erabiltzen hasi da Azkoitiko Udala

Gipuzkoako beste hainbat udalekin batera eta Gipuzkoako Foru Aldundiaren babesarekin, urtarrilaren 15etik fakturazio elektronikoa erabiltzen ari da Azkoitiko Udala bere hornitzaileekin. Udalak www.azkoitia.eus atarian atal berezitua sortu du fakturazio elektronikoaren ingurukoak azaldu eta horretarako ef4ktur programa deskargatzeko.


EGA euskara ziurtagiria lortzeko udako ikastaroa antolatu du aurten ere Oñatiko udal euskaltegiak

EGA ziurtagiriko bigarren deialdiari begira, udako ikastaroa antolatu du aurten ere Bedita Larrakoetxea udal euskaltegiak. Goizez emango dituzte eskolak, uztailaren 1etik 19ra eta irailaren 2tik 6ra. Atariko probaren eguna irailaren 21ean izango da. Uztailaren lehen hamabostaldian egongo da zabalik matrikulazio epea; urte barruan 17 urte edo gehiago izatea beharrezkoa da.


“Sugetzarra”, Elixabete Garmendiaren iritzi-artikulua Berrian

Elixabete Garmendia kazetariaren Sugetzarra artikulua:

Sugetzarra

2020ko urtarrilak 19 // Julio Caro Barojak badu liburu bat historiaren faltsifikazioei buruzkoa (Las falsificaciones de la Historia, Círculo de Lectores, 1991). Hor sartzen ditu, beste askoren artean, Orreagako borrokarena —Altabizkarreko kantua— edo Tubalen legenda. Dioenez, antzinatetik gertatu da fenomeno hori, nonahi, baita greziarren eta erromatarren artean ere. Helburua, beti, iragana ederrestea. Hori lortu ahal izateko, testu ezkutu apartekoen aurkikuntza leku arraroetan eta egoera ezohikoetan gertatu ohi omen da. Ohartarazpen hau ere egiten du Caro Barojak: esperientziak erakusten duenez, pertsona asko kausa baten alde ala kontra jartzen dira arrazoiak baino areago pasioak eraginda. Nolanahi ere, uste du kontuan hartzekoa dela historiaren inguruko iruzurra: «Komeni da lasaitasunez hausnartzea gizakiak historia iruzurtzeko daukan joeraz. Gaur egun azter dezakegu gauza interesgarri modura; ez bakarrik ikuspegi kritikotik, baita indar sozial, politiko eta estetikoa daukan zerbait bezala ere».

Eskuartean

Iruña-Veleia Argitu plataformak zabaldutako orri parea: azalean,

justiziaren irudia; balantzaren alde batean daramatza «zazpi txosten,

326 orrialde, faltsukeriaren aldekoak»; beste aldean, «20 txosten, 2.104

orrialde, benetakotasunaren aldekoak». Erdiko bi orrietan,

«benetakotasunaren aldeko txostenak egin dituzten zientifikoak»:

hamazazpi aditu, nazioartekoak nahiz hemengoak; horiezaz gain, beste lau

lagun benetakotasunaren alde egin dutenak —eta zutenak, tartean Henrike

Knörr eta Txillardegi—. Kontrazalean: «Analitikarik gabe, indusketa

kontrolaturik gabe, zientziarik gabe, ezin da justiziarik egin». Izan

ere, eskuorriak Iruña-Veleia aferari buruzko epaiketa du jomugan,

otsailaren 3an hasiko baita Gasteizen. Akusatuak Eliseo Gil

—aztarnategiko zuzendari ohia— eta haren laguntzaile izan ziren Oscar

Escribano eta Ruben Cerdan dira. Salaketa Arabako Foru Aldundiak jarri

zuen, 2009an, Iruña-Veleian aurkitutako grafitoak faltsutu

zituztelakoan.

Kontua da 2006ko ekainean albiste miragarri batek

astindu zuela euskal mundua: Iruña-Veleian grafito sail bat aurkitu

zuten arkeologoek, horien artean euskaraz idatzitakoak, ustez III. mende

inguruan. Hitz solteak ziren, baina poesia modura irakurri genituen: zuri urdin gori, edan ian lo, geure ata zutan…

Xarmak ez zuen, ordea, asko iraun; laster hasi ziren zalantza

adierazten hizkuntzalari batzuk, Joakin Gorrotxategi eta Joseba Lakarra

Euskal Herriko Unibertsitateko adituak buru. Zalantzatik eztabaidara eta

eztabaidatik salaketara, jostailu hautsien pare geratu ziren grafitoak.

Eta aldi berean, gurean ezaugarri den «bat bitan banatzen da» fenomenoa

gauzatu zen: Eliseo Gilen aurkikuntzan sinesten zutenak batetik, eta

iruzurrari egiantzekotasun handiagoa hartzen ziotenak bestetik. Bando

bakoitza berean gotortuta.

Veleia afera liburuan (Elkar, 2010) jaso zuen Alberto Barandiaranek prozesu osoa, kazetaritza lan zehatz eta zorrotza eginez. Batzuentzat, dena den, bertsio ofizialaren bozeramaile gertatuko zen Barandiaranen lana. Beste aldean, Juan Martin Elexpuru filologoa izan da eledun aktiboena urtetan, eta ¿Qué está pasando con Iruña-Veleia? liburuan (Pamiela, 2018) dauzka bilduta grafitoen sinesgarritasuna defendatzen dutenen argudioak.

Ikusi

egin behar epaiketak zer ematen duen. Nolanahi ere, tristea da gero

dena judizializatu behar hau; etsigarria, sugetzarraren mugimenduan

igartzen eta gurutzatzen diren interes-jokoak. Tamalgarria da arkeologo,

hizkuntzalari eta historialariak elkarlanean jarri eta auzia argitzeko

gai ez izatea; deitoratzekoa, jakintzaren arloan diharduten erakundeek

—Euskaltzaindia, Eusko Ikaskuntza, Jakiunde, unibertsitateak…—

horretan ez lagundu izana. Puntu honetan, Caro Barojaren gomendioarekin

kontsolatu behar: har dezagun afera indar politiko, sozial eta estetikoa

daukan zerbait bezala. Hau da, XXI. mendeko euskaldunoi axola zaigula

III. mende inguruan norbaitek, norbaitzuek, zeramika pusketan euskaraz

idatzi zuten ala ez jakitea.


Cosme Agirre zumaiarrak jokatuko du gaur Aitzurin, Zumaia Jai Alai txapelketako jardunaldian

Zumaia Jai Alai zesta punta txapelketako final laurdenetako bigarren jardunaldia jokatuko dute gaur, Aitzuri frontoian. 22:00etan hasiko da pilota jaialdia, eta jokatuko dutenen artean Cosme Agirre zumaiarra izango da.

Cosmek Etxetorekin osatuko du gaur bikotea. Aurkariak Laduche eta Basque Iparraldeko puntistak izango dituzte. Zesta Puntako etorkizuna izan daitezkeen hiru pilotari kantxaratuko dira gaur Aitzuri frontoian. Agirrek bere onena eman nahiko du herritarren aurrean. Dagoeneko esperientzia handia duen Nicolas Etxeto izango du atzeko koadroetan gidatze lanetan. Laduchek eta Basquek, berriz, udako denboraldi ona egin dute, eta egun ona badute edozeini irabazteko gai dira.

Gaurko final laurdena irabazten duen bikoteak Iñaki Osa Goikoetxea eta Eric Irastorza izango ditu aurkari datorren ostiralean jokatuko den finalerdian. Beste finalaurrekoan Olharan-Minvielle eta Egiguren-Lopez bikoteak neurtuko dira.

Profesional mailako partidaren aurretik afizionatu mailako norgehiagoka eskainiko dute Zumaiako eta Donostiako puntistek.

Gaurko jaialdirako sarrerak 10 euroan izango dira salgai Aitzuriko leihatilan.


Herritar ugari gerturatu zen atzo hilerrira, lore eskaintza egitera

Santu Guztien Eguna izan zen atzo eta ohi bezala, hildako senide eta lagunak gogoan, herritar ugari gerturatu zen hilerrira lore eskaintza egitera. Batez ere, goiz eta eguerdi partean izan zen mugimendua, ondoren eguraldia kaxkartu egin baitzen. Lore mota ezberdinez jantzita geratu zen hilerria: larrosak, krabelinak, gladioloak... ikusi zitezkeen. Gaur, berriz, Arimen Eguna da eta bi meza izango dira: 09:00etan Agustindarretan, eta 19:00etan San Joan Bataiatzailean.


Kartzelan sartu dute Gasteizko Vital Kutxaren kontrako erasoaren ustezko egilea

Atzo goizean izan zen erasoa eta Ertzaintzak arratsaldean atxilotu zuen 50 urteko gizonezkoa. Bulegoak ez zuen surik hartu. Soto del Real espetxera bidali du Espainiako Auzitegi Nazionalak.

Espainiako Auzitegi Nazionalak Soto del Real (Madril, Espainia) kartzelan sartu du gaur atzo Gasteizen Vital Kutxaren bulego bati su ematen saiatu zen ustezko egilea: 50 urteko gizonezkoa -JJ.M.I.-, gasteiztarra.

Ertzaintzak atzo arratsaldean atzeman zuen hura, goizeko erasoa leporatuta. Gizonezkoa bera agertu zen ertzain-etxean, bere bila ari zirela jakitean, Ertzaintzak esan zuenez.

2003an ere atzeman zuten, bulego berari eraso egin ziolakoan.

Eusko Jaurlaritzaren Herrizaingo Sailak agertu zuenez, goizeko hamabiak pasa zirela likido sugarria bota zuten Valladolid kalean Vital Kutxaren bulegora, eta horrek sute txiki bat eragin zuen. Aipatutako iturrien arabera, suteak ez zuen kalte handirik eragin: fatxada belztea baino ez.


Sopelako udaltzainek gidari bat geldiarazi dute puntu barik gidatzeagatik

Sopelako Udaltzaingoak 59 urteko gizonezko bat harrapatu zuen atzo goizean, gidabaimeneko punturik ez zeukala gidatzen zihoala. Mota honetako jokabideengatik hiru eta sei hilabete bitarteko kartzela-zigorra edota 12 eta 24 hilabete bitarteko isunak ezartzen ohi dira; 31 eta 90 egun bitarteko komunitatearentzako lanak ere ezar dakizkioke.

Gertaera eguerdiko 12:45ak aldera izan zen Larrabasterrako Urgitxieta kalean. Ibilgailua geldiarazi eta dokumentazioari begirada bat eman ostean, gidariak ezin izan zuen gidabaimena aurkeztu, trafikoko arau-hauste desberdinak tarteko, gidabaimeneko puntu denak galduta baitzituen.

Agenteek konprobatu zutenez, azken bi urteetan, gizonezko hau bost aldiz harrapatu dute puntu barik gidatzen. Berriro ere, arau-hauste bera burutzeagatik, ibilgailua epaileen esku utzi eta gidariari epaiketa arin baterako zitazioa jarri zaio, ustez bide-segurtasunaren aurkako delitu bat egiteagatik.


«Erantzukizuna badudala uste dudalako ari naiz borrokan»

Texas sorterria atzean utzi, eta Ukraina ekialdera matxinoekin batera borrokatzera joan zen Russel Boney Bentley. Gudu ezizen bat ere badu,Texas, eta Donetskeko aireportu ondoko Spartak posizio arriskutsuan ari da borrokan. BERRIAk gerra frontean bertan elkarrizketatu du.

AEBak iazko azaroan utzi zituen Texasek, eta, Volgograden «eroritako heroiei errespetua» adierazi ostean, Rostovera joan, eta Donetskerako bidea hartu zuen. Vostok batailoian izena eman, eta milizietan sartu zen.

Zergatik ari zara borrokan?

Ni, komunista eta antifaxista naiz. Horretan sinetsi izan dut beti, eta horrek bultzatuta etorri nintzen Donbassera. Kieven, Maidanen gertatzen ari zena ikusi nuenean, berehala ikusi nuen Amerikak zerikusia zeukala honetan guztian. Lehenago Panaman, Libian, Afganistanen, Sirian eto Iraken egin zuten gauza bera egiten ari dira. Ukrainara demokrazia askea ekarriko zutela esan, eta, horren ordez, estatu kolpe bat eman zuten. Hori egiteko, bertako talde naziei indarra eman zieten; orain hemen ikusten ari garena, horren guztiaren ondorio besterik ez da.

Donetsk eta Luhanskeko herri miliziek, Donbasseko herri erresistentziak, ukrainar gobernuan diren nazien kontra egiten du borroka. Kriminalak dira, eta norbaitek geldiarazi behar ditu. Agintean daude, jendearengan eragina duten erabakiak hartzeko eskumena dute, eta AEBentzat lan egiten dute, gainera. Estatubatuar gisa, honetan guztian erantzukizuna badudala uste dut. Horregatik nago hemen, borrokan.

Zer rol jokatzen du zure herrialdeko gobernuak Ukraina ekialdeko gatazkan?

Egiten ari direna krimena da, ez du beste izenik. Duela lau hilabete heldu nintzen hona. Lehenik, aireportuan egin nuen borroka, eta, gero, Spartak posiziora ekarri ninduten. Hemen suntsitzen den eraikin bakoitza, apurtzen den leiho bakoitza, hiltzen den pertsona bakoitza edo Errusiara ihes egin behar duen familia bakoitza AEBen erantzukizuna da. Ez baliete Kieveko naziei babesa eman, gerra hau ez zen sekula gertatuko. Ez zen jenderik hilko, ez zen etxerik suntsituko…

Hemen Donbasseko miliziano ugari daude, baita inguruko zenbait herrialdetako borrokalariak ere. Zu, berriz, AEBetatik zatoz. Zer esaten dizute burkideek borroka frontean zaudenean?

Ongi hartzen naute. Hemen beste bat gehiago naiz, eta, guztien moduan, laguntzen saiatzen naiz.

Zer asmo duzu herri milizietan, noiz arte geratuko zara?

Garaipenera arte, bukaerara arte.

Eta noiz iritsiko da garaipena?

Nire ustez, aurten Kieven jarri duten erregimen faxista erori egingo da. Donbassen gerra galtzen ari dira, eta beste aldean gerrara derrigor bidaltzen duten jendeak ez du hona etortzeko gogorik. Egoera ekonomikoa, gainera, okerrera doa nabarmen, eta ukrainar aldeko jendea haserretzen hasia da. Maidan osteko Ukraina gero eta okerrago dago, eta hemen gero eta antolatuago gaude.

Zenbat denboran diharduzu hemen, Spartak posizioan?

Egun batzuk besterik ez. Lehenago, aireportuan aritu naiz. Abenduaren 21a izan zen nire lehen borroka eguna aireportuan, eta, ordutik, benetan une gogorrak bizi izan ditut. Borroka gordinak izan dira, eta bizirik irtetea lortu dut. Artilleria eraso latzak bota zizkiguten, eta, orain su-etena indarrean dagoen arren, grad suziriak bota dizkigute Spartakera, zuek etorri baino ordu erdi lehenago. Hau oso posizio gogorra da. Lehenago ukrainarrak zeuden tokian gaude, aireportutik gertu, eta arerioari atzera eginarazi diogu azken asteetan. Baina egunero egin behar dugu tiro, eta kontran artilleria sua jasotzen dugu.

Zein izan da gudu zelaian bizi izan duzun unerik latzena?

Ohea oso deserosoa da (barrez). Bestela, dena ondo dago, kamarada onak ditut, eta jatekoa ez dago gaizki. Soldaduaren bizimodua dugu, gure biziak ez du gehiegi axola.